text:
BANGAMWABO ABEL WO MULI AFRICA Y'EPFO ATI "NIMUKANGUKE BURAKEYE!"
Note de la rédaction :
Ibitekerezo bikubiye mu nyandiko ikulikira ni ibya Bwana BANGAMWABO Abel utuye muli Afrika y’Epfo, yadusabye kubigeza ku basomyi ba TFR. K uba tubicishije ku rubuga rwa Tribune franco-rwandaise ntibivuga ko ibyanditsemo byose tubyemera, aliko byaba byiza n'abandi basomyi bagize icyo babivugaho.
BANYARWANDA, BANYARWANDAKAZI : NIMUKANGUKE BURAKEYE!
Abahanga mu byerekeye imigenzereze ya muntu (psychologists) n’abahanga mu gusesengura amateka (historians) bemeza ko “banyamuke” (minority) bategekesha igitugu. Iyo abaturage bo mu gihugu iki n’iki bagize ibyago banyamuke bakagera ku butegetsi, ubwo nyine baba bagushije ishyano, kuko bashyiraho ingoma ishingiye ku’ iterabwoba: bagafunga, bakica, ibyiza by’igihugu bakabyiharira maze rubanda bagasigara barebera nk’aho igihugu batagifiteho umugabane.
Iyo rubanda nyamwinshi irambiwe, igatangira gusaba uburenganzira bwabo, basaba impinduka mu nzego zose, ubutegetsi bw’igitugu burushaho gukaza umurego mu gushiraho ibihano bikaze byo guhahamura abaturage ngo bakunde baceceke. Ariko burya rero, iyo abaturage barakaye bagahaguruka, ntawe ubahagarara imbere.
Ingoma z’igitugu zabayeho kuva kera, kandi zabayeho mu mpande zose z’isi. Reka turebe bamwe mu banyagitugu bari barayogoje Uburayi, turebere hamwe aho bahuriye n’umunyagitugu woretse akarere k’ibiyaga bigari ariwe Pawulo Kagame.
Burya koko ngo amateka yisubiramo
Uko ibihe bigenda bisimburana, ni nako ubutegetsi bugenda buvaho, bugasimburwa n’ubundi. Hari ubwo ubutegetsi bushya bugiyeho usanga bunogeye abaturage, cyangwa ubutegetsi bushya bukarushaho kubera umuzigo abaturage, kubera kubakandamiza. Hari ibyo rero usanga amateka agiye ahuriyeho, nko kubona ikinyejana iki n’iki kigira abami cyangwa abayobozi bitwaye nk’abo mu bihe byashize. Hari ababa barateje imbere imibereho y’abaturage ndetse bagateza imbere n’ibihugu byo mu karere baherereyemo. Hari n’abandi bategetsi babayeho bateza intambara mu turere batuyemo akenshi aba baba bagizwe n’agatsiko k’abantu kabaho gakoresha iterabwoba.
Muri iyi minsi rero, imyitwarire ya Pawulo Kagame nasanze ifite byinshi ihuje n’ingoma y’umwami LOUIS XVI wo mu Bufaransa. Ariko Pawulo Kagame we afite akarusho. Ku matwara yo gukandamiza abaturage be, hiyongeraho ubugome bwa mpatsibihugu bumeze nk’ubw’umunyagitugu HITLER w’Umudage washakaga gutegeka Uburayi bwose ndetse n’isi yose yitwaje ko ngo ubwoko bwe aribwo bwiza, bwaremewe gutegeka andi moko. Tugarutse kuri Louis XVI, amateka atubwira ko Abafaransa babayeho nabi mu gihe cy’uyu mwami. Agatsiko k’abantu bari bamukikije kari karigaruriye ibyiza by’igihugu cyose, mbese abaturage barahindutse abacakara nko mu Rwanda rwa FPR y’iki gihe. Uko byaje kugenda ni uko abafaransa bagezaho bakarambirwa, maze barahaguruka, biyemeza gukuraho uriya mwami n’agatsiko ke. Iyo mpinduka niyo yiswe “Revolution Francaise”. Rubanda nyamwinshi yari yarakandamijwe yishize hamwe, maze igira ingufu, ishyira igitutu ku ngoma ya Louis XVI maze Revolution iratangira. Umwami n’ibyegera bye bitifuzaga kugabana ubutegetsi n’abo bitaga abakozi babo, aho kumva akababaro k ’abaturage ngo bunamure icumu, ahubwo bakajije umurego mu kubahohotera, ndetse bashyiraho n’imashini bitaga guillotine yo gukata imitwe y’abatavuga rumwe n’ubutegetsi. Nyamara ibyemezo umwami n’ibyegera bye bari bamaze gufata ntibyaciye intege Abafaransa, ahubwo bakajije umurego, kugeza ubwo bahagurutse biyemeza kurwana n’ingabo z’umwami. Kubera akababaro bari basangiye byatumye bashobora gushyira hamwe maze batsinsura ingabo z’umwami. Umwami yaje gufatwa mpiri maze bamucira urubanza ku manwa y’ihangu, maze abaturage bose bemeza ko umwami wabo acibwa umutwe na guillotine. Ubu buryo bwo kwica bwari bwarashizweho n’umwami ubwe n’agatsiko ke kugira ngo bice nabi abamurwanyaga. Ku italiki ya 21 Mutarama 1793, nyuma y’umwaka umwe gusa Louis XVI ashizeho guillotine, bamukatiye urwo gupfa kandi bemeza ko yicishwa na guillotine we ubwe yari yarashizeho!!! Mbese byabaye nk’ibya Kamegeri n’urutare rwe.
Undi munyagitugu wazengereje isi ni uwitwa Adolph Hitler w’Umudage afatanije na Mussolini Bonito ukomoka mu gihugu cy’Ubutaliyani. Aba bagabo bombi ngo bari inshuti zikomeye cyane ku buryo bageze naho basinye amasezerano yo gutabarana (1936) mu gihe kimwe muri ibyo bihugu gitewe. Aba bagabo bombi bakaba aribo batangije intambara ya kabiri y’isi mu w’1939 ubwo Hitler yateraga Pologne, agafata n’ibindi bihugu byinshi byo ku mugabane w’Uburayi. Bitewe n’irari ryo kwiyemera; dore ko Hitler yavugaga ko Abanazi (twagereranya n’Abega n’Abanyiginya mu karere k’ibiyaga bigari) aribo beza mu moko yose atuye Uburayi, ngo kubera iyo mpamvu bagomba gutegeka andi moko yose ari muri kariya gace. Ibyo bitekerezo yabyinjije mu Banazi bose, maze baramuyoboka, biyemeza kugaba ibitero mu bindi bihugu, aho bishe inzirakarengane zitagira ingano, ari nako basahura imitungo yabo. Abanyamerika, Abongereza babonye ko Hitler na Mussolini bakomeje umurego wo gushora abantu mu ntambara no gutera akajagari, nibwo biyemeje gufatanya n’Abarusiya ngo batangatange ingabo za Hitler n’iza Mussolini. Nibwo bohereje abasirikare kubarwanya. Igitero kimwe cyaturutse mu majyaruguru y’Afurika, cyerekeza mu Butaliyani, ikindi gitero gituruka Normandie (mu Bufaransa) ku mataliki ya 6 Kamena 1944. Ingabo zaturutse mu majyaruguru y’Afurika zashegeshe bikomeye ingabo za Mussoloni, maze abaturage bamuta muri yombi ahunga. Bamukubita inkoti zitubutse, we n’ibyegera bye, ubundi barabamanika nk’uko byari umuco wo kumanika abagome muri icyo gihe.
Ingabo zaturutse i Normandie nazo zashoboye gutsitsura ingabo za Hitler, maze zimwe zifatwa mpiri n’ingabo z’Abongereza, Abafaransa, n’Abanyamerika. Hitler yumvise urupfu rwa mucuti we Mussolini, yumvise ko ingabo ze zagizwe ingaruzwamuheto mu Burengerazuba bw’Uburayi, yumvise uko ingabo ze zakwiye imishwaro mu burasirazuba aho Abarusiya barimo bizirukankana, Hitler ntiyategereje ko ingabo z’abanyamahanga zimufata, ngo yahise yiyahuza uburozi bwa cyanure, yirasana n’isasu mu mutwe. Ni uko ibyo kuba umwami w’isi birangirira aho.
Byifashe bite mu karere k’ibiyaga bigari?
Mu karere k’ibiyaga bigari Abega n’Abanyiginya bahuriye mu ishyaka rya RPF bakaba bayobowe na Pawulo Kagame bafite polotiki isa mahwe n’iya Hitler n’ishyaka rye ry’Abanazi. Uyu mugabo Pawulo wunze ubumwe na Kaguta Museveni w’umuhima twagereranya na Mussolini, bamaze iminsi itari mike bagerageza kwigarurira ibihugu byo mukarere, ariko Imana igakinga akaboko. Aba bagabo barimo gushaka amaboko hirya no hino mu migambi yo gushora akarere kose mu ntambara ikomeye. Nyuma yo kwigarurira u Rwanda batewe inkunga n’ibihugu by’ibihangange nka Amerika, Ubwongereza ndetse na Islaheli bakomeje intambara bashaka kwigarurira Sudan y’Amajyepfo na Congo-Kinshasa. Kuri Congo-Kinshasa aba bagabo bombi bagerageje inshuro nyinshi kwigarurira iki gihugu ariko abaturage ndetse n’ibihugu by’inshuti za Congo-Kinshasa, cyane cyane ibiri muri SADC bibabera ibamba. Imigambi yabo ikaba igenda iyoyoka buhoro buhoro kubera ibihugu byabashyize ku butegetsi bimaze kumenya ko bariya bagabo bombi ari ababeshyi n’abicanyi kabuhariwe bo mu karere ndetse no muri iki gihe tugezemo. Kubera ko babonye ko amahanga yabahagurukiye barimo kugerageza kwihererana abayobozi ba Kenya ngo babafashe kurwana urugamba rwo gufata ibiyaga bigari. Ariko ibyo dukeka kandi dushobora kwemeza ni uko abayobozi ba Kenya batazaza kwijandika mu ntambara yo kurimbura inzirakarengane, nta n’inyungu igaragara babifitemo, kandi ibibazo bifitiye mu gihugu imbere ntibyoroshye ku buryo bajya muri ziriya gahunda za Kagame na Kaguta. Ikindi abayobozi ba Kenya bakwiye kumenya ni uko abantu bafite imigambi ya mpatsibihugu batagira inshuti.Ubucuti bwabo ni ubw’igihe gito, baba bakina n’inyungu zabo gusa,ubundi igihe cyagera bakakugabaho igitero simusiga, igihugu bakakigira umuyonga mu kanya gato.
Mu Rwanda se bimeze bite?
Aba bagabo uko natangiye mbivuga, kandi bizwi hose, bafite imigambi mibisha yo kurimbura abahutu mu karere k’ibiyaga bigari, bafatanije n’ibisambo, abasahuzi bo muri Amerika n’ Ubwongereza. Imigambi yabo rero urebye bakaba barayigezeho mu Rwanda nyuma y’aho bahirikiye ubutegetsi bwa Republika bwari buhagarariye rubanda nyamwinshi, maze bagashyiraho ubutegetsi bw’agatsiko, igitugu n’iterabwoba. Umuhutu muri iki gihe yitwa umwanzi w’igihugu, inyangarwanda, dore ko “umunyarwanda” ryahariwe umututsi wenyine! Ubutegetsi buri i Kigali muri iki gihe rero bukaba busa, bumeze nk’ubwa Louis XVI twatangiye tuvuga mu ntangiriro y’iyi nyandiko.Umunyarwanda arakora agahembwa ubusa, ubwo busabusa bamuhaye bakagaruka kubumwaka bamusaba imisanzu ya hato na hato.Umuhinzi arahinga ntasarure, ibihingwa bye barabirandura, ibindi bakabiragira amatungo ku maherere, n’ibyo yejeje bakamugurira ku giciro gito bishakiye. Mbese umuhutu ageze igihe cyo gutabarwa. Ikibabaje ni uko usanga ubu butegetsi bushigikiwe na bamwe mu bahutu biyemeje kuba ibikoresho bya RPF, aba bahutu akaba ari nabo bahoza abaturage ku nkeke z’urudaca ngo ejo batabura umugati!
Abahutu bari hanze y’igihugu nabo siba miseke igoroye. Aho bari hirya no hino ku isi, bagiye bashinga amashyaka ya polotiki, bamwe bakunze kwita opposition. Ariko ikibabaje ni uko ayo mashyaka ubu amaze kuba uburo buhuye, kandi ba Sogokuru baratubwiye ko uburo bwinshi butaryoshya umusururu!
Harya ngo ucira umupfapfa amarenga amara ibinonko?
Abaturanyi bacu b’Abarundi bakongera bati: “Ba Sogokuru bari abagabo!” None se turanze tubaye bwa buro butaryoshya umusururu? Ibibazo bireba igihugu cyacu nitwe bireba, ntidukwiye gutegereza ngo bizakorwa na banaka! Abanyarwanda bari mu gihugu bo baragowe, bategereje ko abari mu mahanga hanze baza kubatabara. Abanyarwanda bari muri Afrika nabo bakavuga ngo abari mu Burayi babitubereyemo. Abanyaburayi nyamara numva ibyabo ari birebire! None se niba bafite amashyaka angana na bwa buro buhuye navugaga murabona bazatugeza kuki? Nibo birirwa bandika inyandiko zisebanya hagati yabo, zisesereza bagenzi babo bitwa ko bahuje kurwanya umwanzi w’igihugu.
None se Banyarwanda, Banyarwandakazi turagana hehe? Ikigaragara ni uko kugeza ubu, twananiwe kwigira ku mateka. Ba Sogokuru bashyize hamwe batsinda ingoma ya cyami yari yarabahinduye abacakara mu gihugu cyabo, maze bigobotora ubukolonize, bazamura ibendera rya Repubulika ya mbere. Igihugu cyose cyateraga intero imwe yo gushyira hamwe; ibi bikaba byarabahaye imbaraga zatumye bigobotora Uburetwa, Shiku n’Ikiboko. Ariko kubera kwikunda birenze urugero, abategetsi beza Imana yari yaduhaye ndavuga nka Nyakwigendera Gregoire Kayibanda n’abafasha be, twabakoresheje nabi, maze inyungu za rubanda turazibagirwa. Dutangira kwitana amazina yo gusebanya; ingwizamuronko, induruburi, n’andi mazina adakwiye abasangiye akababaro nk’ako bari bavuyemo.
Imana yongeye kurebana impuhwe abana b’u Rwanda, maze ibaha umubyeyi Nyakwigendera Habyarimana Yuvenali, waje aririmba ubumwe n’amahoro. Mu gihe cy’ubutegetsi bwa Habyarimana Yuvenali, amahoro koko yagarutse mu gihugu, maze leta itangiza ibikorwa byo kuzamura rubanda nyamwinshi. Mu gihe abanyarwanda bari bahugiye mu guteza imbere umuturage wari waribagiranye, wari wararenganijwe n’ingoma ya cyami, abatutsi nabo babonye umwanya wo gukusanya amafaranga, ndetse banasahura igihugu, bategura intambara bise iyo “kwibohoza”, ariyo njye nita “intamabara yoretse u Rwanda n’akarere k’ibiyaga bigari”. Ariko umufaransa yaciye umugani ngo “qui seme le vent recolte la tempete”. Iyi ntambara yatangijwe na RPF-Inkotanyi n’abambari bayo muri 1990, yatugizeho ingaruka zikomeye, idusigira ibikomere ku buryo bitazoroha kubisibangana mu mitima yacu ari ku ruhande rw’abahutu, abatwa n’abatutsi. None se Banyarwanda, tuzakomeza guhiga ubutwari kugeza ryari, tuzumva ko mugenzi wacu ari ikiremwa ryari? Ni ngombwa kandi igihe ni iki ko duhagurukira rimwe tukirukana iyi ngoma yaje kurimbura ubumwe bw’abanyarwanda.
Abafaransa bamaze gucira urubanza umwami LOUIS XVI, bashyizeho itsinda ryateguye Constitution yabo, kugeza n’ubu iyo Constitution yo muri 1793 ikaba ariyo bakigenderaho ndetse n’isi yose niyo igenderaho. Birakwiye ko natwe dufatanya rero tukavanaho buriya butegetsi, maze tukishyiriraho amategeko, Constitution izagenga abanyarwanda uko imyaka izagenda isimburana. Uzashaka kunyura ku ruhande cyangwa akica iyo Constitution akajya ahanwa bikurikije amategeko. Niyo mpamvu iyi nkubiri yo KWIBOHOZA NYAKO ntawe ugomba gusigara inyuma. Umunyamashyaka ushaka gusigara inyuma azajye ahagarara, abwire Abanyarwanda n’amahanga impamvu adashaka gufatanya n’abandi. Kuko twe tubona abadashaka gufatanya n’abandi ngo bavaneho ingoma mbisha yiyemeje kuroha akarere kose mu mivu y’amaraso, dukeka ko ajijisha ngo ararwanya ubutegetsi bwa Kagame na FPR kandi abushyigikiye. Uwo muntu cyangwa ayo mashyaka adashaka gukorana n’abandi, afite imigambi yo gushyiraho ubundi butegetsi bubi, buzakomeza gukanda rubanda nyamwinshi.
Ibi bihe by’ingorane turimo ni umwanya Imana yaduhaye kugira ngo twikosore, tureke kwishongora, kwikanyiza ahubwo twisubireho. Umututsi areke kwishyira hejuru, ngo ngaho yavukiye guhekwa n’umuhutu. Iyi ngoma ya Kagame na FPR yaje ije kugushyira ku murongo. Niba utarabibona, ukaba ugikomeza gutekereza ko uzarya ari uko umwana w’umuhutu akoze, uribeshya cyane kuko igihe kirageze ngo umenye ko ABANA B’IMANA BARESHYA IMBERE YAYO. Iyi ngoma izasiga Umuhutu nawe amaze guhumuka, azi neza umukunzi n’umwanzi we, azitandukanya n’ibisambo, n’abasahuzi bo batumye tugera muri aka kaga. Ingoma ya Pawulo Kagame na FPR yagaruye ubuhake, uburetwa ndetse n’ikiboko, tugomba kuyihagurukira twese. Birababaje ariko kubona kugeza ubu hari abantu batumva ko impinduka ibareba, bakumva ko hari abandi babibabereyemo! Buri wese agomba kugira icyo yigomwa kugira ngo twirukane ubutegetsi bwa Louis XVI, Hitler na Mussolini bo muri Afurika yo hagati.
Muri iyi minsi haravugwa amashyaka arenga 20 yiyita ngo ni opposition irwanya Kagame. Njye mbona biteye isoni kumva ngo dufite amashyaka angana atyo. Ku giti cyanjye twakagombye kugira amashyaka atarenze atatu cyangwa abili. Ishyaka ryambere ni iriharanira Repubulika, nagereranya n’iry’Abapalimehutu ba mbere bari bashishikajwe n’inyungu za rubanda , irindi rikaba irishaka kugarura ubwami, ariryo nakwita Abarunari. Irya gatatu rishobora kubaho, ni ishyaka ryaza rishaka gufata impande zombie, nakwita Parti Social, nagereranya na MRND yashakaga ubumwe n’amahoro. Ntihagire unyumva nabi kuri iki gitekerezo cyanjye, gusa ndashaka kubereka ko amashyaka makumyabiri ari urukozasoni ku banyarwanda. Dukeneye amashyaka abiri gusa, ubundi bitewe n’ibyo ushyigikiye, ugahitamo igihande cyawe. None se mwa banyamashyaka mwe, nimukomeza kwitandukanya, ntimubona ko mukomeza guha amahirwe no gutiza imbaraga Louis XVI na Mussoloni bo muri Afrika y’ibiyaga bigari?
Iyo usomye amateka y’Abafaransa, usanga ibyatumye Revolution ibaho mu Bufaransa harimo akarengane karengeje urugero, abantu bakoreraga ubusa, bakabaka amahoro menshi adasobanutse n’ibindi byinshi. Biriya bihe Abafaransa barimo, nibyo Abanyarwanda barimo muri iki gihe. Akarengane, uburetwa, ikiboko, noneho Pawulo Kagame yaciye iteka ko agiye kujya aturasa ku manwa y’ihangu nta rundi rubanza. Tubibutse ko Louis XVI amaze gushyiraho guillotine yo guca imitwe abatamwemera, ntiyamaze imyaka ibiri nawe umutwe we abaturage baba barawukase bakoresheje ya guillotine yari amaze iminsi mike yishiriyeho. Nonese mwa Banyarwanda mwe muremeye, mwiyemeje ko baturasa ku manwa y’ihangu nk’ibisambo, tuzira ibitekerezo byacu gusa, tuzira gusa ko dushaka amahoro n’ubwisanzure mu bana b’u Rwanda?
Dufite amahirwe menshi kubera ko amahanga yamaze gutahura imigambi mibisha ya Kagame na Kaguta mu karere k’ibiyaga bigari. Dufite abahungu b’intavogerwa bibumbiye muri FDLR bahanganye imyaka na FPR Inkotanyi, kandi bimwe mu bihugu bikomeye bitangiye kubagarukira. None se Banyarwanda murabona hasigaye iki ngo Kagame tumushyire kuri guillotine cyangwa se ngo tumurase ku manwa y’ihangu, niba akomeje kwica urubozo abaturage no kwanga gushyikirana n’abatavuga rumwe na Leta ye? Harabura wowe n’ibitekerezo byawe. Twagize andi mahirwe, tubona umusaza w’inararibonye, Twagiramungu Faustin, wagize igitekerezo cyo kwegeranya amashyaka yo muri opposition, akaba yarashoboye gushyiraho impuzamashyaka yitwa CPC afatanije n’abandi bayobozi b’andi mashyaka atavuga rumwe na Leta ya Kigali. Iki gikorwa cyo gushyira hamwe nicyo cyonyine kizatuma ijwi ryacu rigera aho twifuza. Niba tutemeye gukorera hamwe, turaba twiyemeje kuba nka za sanani (cg isenene) bashyira mu isashi (plastic bag) bategereje kuziteka aho kugira ngo zirye iyo sashi zivemo zitoroke, ahubwo zigatangira kuryana.
Biratangaza cyane kumva bamwe mu banyamashyaka badashaka gufatanya n’abandi ngo bajye kurenganura abanyarwanda, ahubwo bakirirwa mu byo kujora abandi gusa. Iyi mikorere itera urujijo, kuko bituma dukeka ko bakora politiki ku nyungu zabo gusa, ko badashishikajwe n’akababaro k’umuturage, ko bahatanira kujya kugabana ubutegetsi aho gutabara abana b’igihugu, abandi bagakeka ko bamwe mu banyamashyaka ari ibikoresho bya FPR byo gukomeza kurindagiza abanyarwanda, bakabatinza mu makoni, bityo ubutegetsi bwa FPR na Kagame bugakomeza bugasugira bugasagamba. Niba se atari uko bimeze, harabura iki ngo dutabare bariya banyururu barimo gutwikwa nk’ibishingwe harabura iki ngo dutabare bariya bose bari mu Buretwa bushya bwo gukorera ubusa mu bihano nsimburagifungo, bariya bahamijwe ibyaha barengana kandi abicanyi nyabo biyicariye mu Rugwiro, harabura iki ngo twongere duhe rubanda uburenganzira buseseye ku mutungo we, ahinge asarure, yikenure uko abishoboye, harabura iki ngo dufate mpiri kariya gatsiko, maze dukageze imbere y’ubucamanza kishyure ibya rubanda karigishije mu Rwanda ndetse no mu karere?
Njye mbona igihe ari iki.
Igihe cyarageze ntimwabimenya. Debarquement de Normandie mwa banyamashyaka mwe murayitinza kandi mbona njye imyiteguro yayo igeze kure. Ibibatanya mubyirengagize, mukore mutekereza umuturage uri ku ngoyi, ibindi bizakemuka mufite aho muvugira, mutabundabunda! Amahanga yarahagurutse ngo adukize Sekibi ntimwabimenya, ya maturufu Kagame n’abambari be badukangisha yararangiye, kuko ubu amahanga azi neza uteza akajagari mu karere. Mukanguke burakeye. Dore ya nkoni yadukangishaga abayimuhaye bamuteye utwatsi, ahubwo muze ducakire iriya nkoni bamaze kumwaka, tuyifate batarisubiraho! Muze twese tugende ntawe usigaye inyuma; UMUHUTU, UMUTWA N’UMUTUTSI, dufate Louis XVI ariwe Pawulo Kagame, tuzamushikirize abaturage bamucire urubanza, nashaka kwiruka tumurase ku manwa y’ihangu nk’uko aherutse kubicamo iteka. Buri wese niyisuzume, arebe niba imikorere ye ifasha abanyarwanda kwipakurura ingoma mpotozi, cyangwa se niba irushaho guha imbaraga Kagame na FPR mu kurasa ku manwa y’ihangu abana b’u Rwanda.
Ngo habwirwa benshi akumvwa na bene yo.
BANGAMWABO Abel
Afrika y’Epfo


c: text/html

text:
Inyigisho yo kuwa kane w’icyumweru cya 27 gisanzwe B. Tariki ya 08 Ukwakira 2015
Amasomo : Malakiya 3,13-20a ; Zab 1 ; Luka 11, 5-13
Bavandimwe, indangagaciro yo kwihangana igenda izimira mu mibereho y’abakristu b’iki gihe. Muzarebe iyo duhuye n’ikigeragezo gikomeye, usanga twirukankira ku Mana kugira ngo ikemure byihuse icyo kibazo. Iyo igisubizo gihutiyeho kitabonetse ako kanya, duhita dutangira kwibwira ko Imana ntacyo ishoboye ubwo tukayigomekaho : nta kongera gusenga, nta gusubira mu Misa,… twibwira ko tubona Imana itatwitayeho nyamara twareba ku ruhande tukahabona abadasenga, bo, bamerewe neza nk’uko isomo rya mbere ryabitubwiraga.
Ubwo rero dutangira gusa n’abayigomekaho, tukigusha mu byaha ku bushake : ugatandukana n’uwo mwashakanye ngo ni uko umurambiwe, abana bawe ntiwongere kubitaho ngo ni uko batakubaha, ukishakira izindi « mana zihuta mu gukemura ibibazo » ; ariko ibyo byose nta kindi bitugezaho uretse gutuma ibintu birushaho kuzamba. Icy’ingenzi umuhanuzi Malakiya yatubwiye ni ugukomera ku budahemuka, ku isengesho nta kurambirwa kuko hari ibyiza Imana izigamiye abagerageza kubaho mu butungane muri iki gihe.
Ivanjili ya none yanyibukije ukuntu rimwe umuntu yigeze kujya kugisha inama Padiri kubera ibibazo byinshi yahuraga nabyo. Nuko Padiri amubaza niba ajya asenga nuko undi arasubiza ati : « Yego Padi, ndasenga buri munsi ». Padiri ati « ese mujya mutura isengesho Umubyeyi Mariya ? » Nawe ati : « Oya, ariko njya mvuga Ndakuramutsa Mariya imwe buri munsi ». None se ni gute ushaka ko Imana igira icyo ikora ku bibazo byawe hamwe na Ndakuramutsa Mariya imwe ku munsi ? Undi muntu wihaye Imana abwira bagenzi be baganira, ati : « njye ndakaze!, Nsenga iminota itanu ku munsi ». Ku mutima nti ‘ariko itanu ntihagije ; tugomba kugira icyo turenzaho’! Mbere yo gutangira ubutumwa bwe, Yezu yamaze iminsi mirongo ine asengera mu butayu ; mu Ivanjili tumubona kenshi amara ijoro asenga- aganira na Se (Lk 6,12). Twese turashaka kwigana Yezu, ariko ntibyashoboka igihe tuvuga Ndakuramutsa mariya imwe yonyine n’iminota itanu yonyine ku munsi yo gusenga!
Bavandimwe, twese dushaka ibisubizo byihuse by’ibibazo byacu. Ariko akenshi, mbona ntawe ushaka kumara iminsi itanu mu mwiherero : atavuga, adakoresheje telefoni cyangwa atareba televiziyo! Kugira ngo Yezu « utinda gusubiza» atuvugishe cyangwa agire icyo akora. Bavandimwe, tugomba gutegereza impuhwe za Nyagasani twihanganye . Birashoboka ko mu mibare yacu Nyagasani “atinda” igihe asohoza amasezerano, ariko bitinde bitebuke, asubiza amasengesho yacu.
Isengesho ni ryiza kuko rituma abantu babaho banyuzwe n’ubuzima. Mutagatifu Yohani w’Umusaraba, niwe wavugaga ati : “byaba byiza bariya bantu birirwa bakora cyane ngo bahindure isi, bafashe kimwe cya kabiri cy’igihe cyabo bakagikoresha basenga”. Ntibyagirira akamaro gusa Kiliziya, ahubwo byanashimisha Imana. Hari undi wagiraga ati: “iyo tuvuga ko Imana itumva amasengesho yacu, ni ikimenyetso cy’uko twebwe tutazi gutega amatwi ibisubizo byayo’’.
Isengesho ntirijya ripfa ubusa: “nimusabe muzahabwa”. Mutagatifu Agustini niwe wagize ati: “N’ubwo ihora yiteguye guha abantu bose, Imana ntiyaha utayisabye, kugira ngo itavaho iha udashoboye kwakira”. Mu isengesho, ntabwo ari Imana yumva ibyo isabwa kuko n’ubundi iba isanzwe ibizi, ahubwo usenga niwe ushikama mu isengesho akagera aho yumva icyo Imana imubwira.
Dusabirane kugira ngo isengesho ryacu ryo gusaba ryuzuye ukwizera, rikomange ku mutima w’Imana, Yezu Kristu inshuti idahemuka tugendana buri munsi aduhe igisubizo cy’ibibazo byacu mu gihe gikwiye.
Nyagasani Yezu abane namwe.
Padiri Jean Marie Vianney NTACOGORA/ Paruwasi MUNYANA

robotstxt: allowed

filter: keep


text:
Binyuze mu matsinda ya “Kwigira” ababyeyi bafite abana bahoze mu buzererezi bwo mu muhanda bamaze gusezerera ubukene babikesha ubucuruzi buciriritse.
Byukusenge Françoise atuye mu mudugudu ka Giheka mu kagari ka Kagugu mu murenge wa Gisozi avuga ko umwana we yagiye mu muhanda kubera ikibazo cy’ubukene bari bafite mu muryango wabo. Nyuma yaje kumenya amakuru y’umwana ko aba mu kigo cyirera abana bo mu muhanda cy’Abadacogora n’Intwari ajya ku mureba.
Nyuma yo kubona n’umwana we byamugiriye akamaro kuko ikigo cy’Abadacogora n’Intwari cyamukuye mu muhanda kimusubiza mu muryango cyahise kimutera inkunga y’amafaranga ibihumbi 40 mu mwaka wa 2014 ngo ashake icyo yakora.
Byukusenge avuga ko aboha ibikapu akabigurisha akabasha gukuramo amafaranga yo gukoresha no gukemura bimwe mu bibazo byo mu rugo rwe.
Nyuma yo kubona inyungu mu bikapu yatangiye no gupima ubushera ubu akaba abasha kubona amafaranga asaga ibihumbi 50 ku kwezi abikuye mu kuboha ibikapu no gupima ubushera.
Mutegarugori Angelique acuruza imbuto mu isoko rya nyabugogo nawe yemeza ko kuva mu bukene bwe abikesha igishoro cy’amafaranga ibihumbi 80 yahawe n’ikigo cy’Abadacogora n’Intwari aza kugenda yunguka none ubu afite ikibanza mu isoko acururizaho imbuto.
Ati “ ntarabona igishoro nacuruzaga agataro ariko ubu sinkirirwa nirukanka kuko mfite aho nkorera hazwi kandi nkabasha no kunguka kuko mba nkora ntuje”.
Avuga ko amatsinda ya Kwigira” amaze kubavana mu bukene babagamo kandi yabatinyuye gukora imishinga iciriritse bakabasha gutunga imiryango yabo bunganira abo bashakanye.
Yemeza ko gutera imbere bidasaba igishoro kinini ahubwo bisaba gutinyuka umuntu agakora kuko usanga inyungu akura mubyo akora arizo zimufasha kubaho neza.
Mutegarugori atanga inama ku bantu bamwe batinya gukora imishinga mito iciriritse ko bidasaba igishoro kinini ahuwo bisaba gutinyuka ndetse bakagira ibitekerezo byo gushaka ikintu gito bakora kibazanira inyungu buri munsi nubwo zaba ari ntoya.
Umuhuzabikorwa w’umushinga w’Abadacogora n’Intwari Mushashi Josiane atangaza ko aya mafaranga bayatanze nk’inkunga yo gufasha ababyeyi bafite abana bahoze mu muhanda bakaza kubafasha kuwuvamo bagasubizwa mu miryango.
Impamvu bafashe aya mafaranga bakayaha ababyeyi b’aba bana ni uburyo bwo kubafasha kwigira kugirango zimwe mu mpamvu basanze zitera abana kujya mu muhanda zirimo ubukene zikemuke.
Ati “ twababumbiye mu matsinda tugenda tubaguriza amafaranga kugirango babashe gukora imishinga iciriritse ibyara inyungu kugirango babashe gutunga imiryango yabo”.
Zimwe mu mpamvu basanze zituma abana bajya mu mihanda Mushashi avuga ko zirimo n’ubukene bityo biyemeza gukoresha ubu buryo nk’imwe mu nzira yo gufasha iyi miryango kurinda abana babo gusubira mu mihanda n’ubwo impamvu zitera ubuzererezi ari nyinshi.
Gahunda ya Kwigira Project, yatangiye mu mwaka wa 2014 hatangwa inguzanyo k’umuntu ku giti cye, nyuma y’imyaka 2 bakora biza kugaragara ko nta musaruro bitanga , mu mwaka wa 2016 batangira gukorera mu matsinda.
Mu myaka 4 umushinga wa “Kwigira” utangiye gukora kuva mu mwaka wa 2014 kugeza muri 2018 ababyeyi 766 bose baba mu matsinda ya “ Kwigira” bahawe miriyoni 37 n’ibihumbi 712 buri mu byeyi agahabwa ibihumbi 80 akabikoresha umushinga uciriritse.
Iyi nkunga ariko igenda yishyurwa kuko uwayihawe agenda yishyura buke buke noneho amafaranga akagurizwa abandi babyeyi bafite abana baba bagiye mu muhanda kugirango nabo bafashwe.
Padiri Twizeyumuremyi Donatien umuyobozi wa Caritas ya Kigali avuga ko intego yabo ari ukurwanya no kurandura zimwe mu mpamvu zitera ubuzererezi akaba ariyo mpamvu aya matsinda akorana na RIM muri gahunda yo kubashishikariza kumenya kuzigama ibyo bakora kugirango batere imbere.
Avuga ko banogeje imikorere y’amatsinda ya “Twigire” kuko buri tsinda riba rifite komite ikurikirana abanyamuryango kugirango babashe kwisuzuma ndetse uwo babona afite integer nke babashe kumenya uko bamuasha gukoresha amafaranga.
Ati “ baterana buri cyumweru bakandika muri buri gitabo cy’itsinda ubwitabire bw’abanyamuryango uko bizigama ndetse n’uko ya nguzanyo barimo kuyishyura”.
Ahamya ko hari byinshi bimaze guhinduka kuko abana bahoze mu mihanda baba barasubijwe mu miryango ntabongera gusubira mu muhanda bitewe nuko murugo ba babasha kuhabona ibyibanze byo kubatunga.
Ababyeyi bahabwa iyi nguzanyo babarizwa mu turere tw’umujyi wa Kigali aritwo Gasabo, Nyarugenge na Kicukiro.


text:
Rusizi: Ubukwe buri kugenda buhindura ishusho
Bamwe mu baturage b’imirenge ya Rwimbogo na Gashonga mu karere ka Rusizi bavuga ko isura nshya imitegurire y’ubukwe igaragara mu duce batuyemo igenda yangiza zimwe mu ndangagaciro z’umuco nyarwanda.
Ubundi mu muco nyarwanda kuva kera kose bimenyerewe ko iyo umuntu afite ubukwe abimenyesha inshuti n’abaturanyi bakamufasha kubutegura, buri wese agatanga umusanzu we uko yishoboye ndetse mu gihe cyo kwiyakira bagasabana nta busumbane bubayeho.
Nyamara ngo iyo sura igenda ihinduka kuko ngo hamwe na hamwe mu gihe cyo kwiyakira buri wese yicazwa ahajyanye n’ingano y’intwererano yatanze muri ubwo bukwe bityo n’ibyo ahabwa bikaba bitandukanye n’ibyo mugenzi we wo mu kindi cyiciro ahabwa.
Bamwe mu baturage bo mu mirenge ya Rwimbogo na Gashonga mu karere ka Rusizi bavuga ko iyo umaze gutanga intwererano bagira aho bakwandika n’umubare w’amafaranga utanze bityo bakakugenera icyo bita ijeto uzerekana kugira ngo wemererwe kwinjira ahabereye ubukwe ndetse akaba ari nayo igena ingano y’amazimano uhabwa.
Abo baturage bavuga ko iyo umaze kwicazwa ahajyanye n’ikiciro cyawe mu gihe cyo kwiyakira uhabwa ibikugenewe icyarimwe ukabifungura uko ushoboye utabasha kubirangiza ukabitahana cyangwa se ukabiha uwo wishakiye.
Uretse kuba abitabiriye ubukwe bakirwa ku buryo butandukanye bitewe n’intwererano buri wese yatanze, ngo nta n’ubwo bicazwa hamwe.
Uyoboye ubukwe agomba kumenya mbere ubwoko bw’ijeto buri wese afite kugira ngo mu gihe cyo guhamagara amenye aho yicaza buri wese bivuze ko n’ibyicaro by’izo ngeri zose zatashye ubukwe biba bitandukanye.
Nyamara ngo nubwo buri wese ahabwa ibijyanye n’ijeto afite ngo hari ubwo uwagize ubukwe ategura bike bitewe n’ubushobozi budahagije afite cyangwa se ashaka kugira icyo asagura hakagira abatabona ibijyanye n’ibyo bari biteguye guhabwa. Ibyo ngo nibyo bita gukarabya.
Aba baturage bemeza ko ibi bintu atari byiza kuko binyuranye n’umuco nyarwanda wo hambere. Banavuga kandi ko kuvumba byari umuco ariko ngo ubu byaracitse kuko ufite amikoro make ku buryo ntacyo yabona atwerera nta bukwe ashobora kwakirwamo.
Musabwa Euphrem
Ibitekerezo ( 21 )
ahaaaaa!!!! ndumiwe,iyo ni inda mbi,ibyo bizagume iyo.
ntibikwiye kubona umukwe yitereste inkoko kwa sebukwe nkaho utayigurira
Ariko mbere yo kwikoma ibi bikorwa murutwo duce muvuga, ababishinzwe bakabanje bakareba niba ubukwe butarataye impamvu yabwo aho usanga abantu ari ukwigana gusa bityo bikaba biri gutuma abenshi tudashaka kubera gutinya guseba!! Inteko yagashyizeho amabwiriza naho ubundi ubukwe burimo gushyirwamo imitungo myinshi yakabaye ishyirwa mubindi tugakomeza tugatera imbere.
njye ndasaba minisiteri ifite umuco mu nshingano zayo ko yatabara kuko uwo muco urasenya ntiwubaka
uyu muco si muri rusizi gusa uri nabonye na za karongi ariko bimeza ntibizoroha
iyi gahunda bashyizeho ijyanye n’icungamutungo.Iyaba abaza mu bukwe batwereraga ibi ntibyakabayeho.
Uzi gutaha ubukwe waratwereye ugataha ntacyo baguhaye wikubita?
Njyee mbona bagomba kubinoza neza.Ntihagire uwo barenganya.
N’abasore batumiza inama z’ubukwe njye mbona bitajyanye n’umuco.Ubu byahindutse gusabiriza.Wari wajya mu nama y’ubukwe,umuntu agatangira akavuga ko adafite imyenda,imodoka,mbese ugasanga ababwira ko ari zero franc?Ibyo nabyo bizacike.umuntu apange ubukwe yishoboye intwererano zize ari inyongera
ni sawa pe isi icyanye nubukungu ubu undafite akantu ujye uryama ubundi se baba bajyahe guteza akavuyo nuko ari mucyaro iyo umuntu akoze ubukwe bugatahira serena niko bose bajyayo ko ho ari invitation zikora wajyayo utayifite ukijira plz tujyane nibiriho umunyamafaranga niwe ungezweho
ibyo sibyo ubwo si ubumwe bihagarare rwose kuko umuntu atanga uko yifite kdi agataha ubukwe bwamugenziwe so plz leta ibihagarike iryoryazana amakimbirane next time mugukora ubukwe ubufatanye bwahagarara kuko ntawakonera gutaha ubukwe bwa mugenziwe kuko azi ko yamyhaye duke.ok thx
nyamara ndabona bimwe aribyo,nubundi umuco harimo ibyo kuvugurura urugero nko kuvumba ni umuco ariko utari mwiza
YOOO!NDUMIWE KABISA.UMURYANGO NYARWANDA UTAYE UMUCO KOKO?
ESE BIRAKWIYE KO UMUNTU AKWIYE KUTITABIRA UBUKWE KUBERA KO,UTATWEREREYE?UBWO SE MURABONA BIKWIYE BAVANDIMWE?MUBYUKURI NJYE NAGIYE MUBUKWE ICYANGUGU ,AHO BITA MURI RUSIZI,AHO UTAHABWA INTEBE NGO NTIWATWEREREYE.UBUSE ABAKENE BAZABABANDE?UBUSE MUZABACA MUBANDI?UBUSE IBYIZA BAGOMBA KUBIHEZWA?IKIBABAJE NUKO NIZONTEBE ZABATWEREREYE NABONYE BAMWE MURIBO BATARAJE.ZISIGARA ZIRIHO UBUSA.NABONYE AHO BAHAMAGARA ABATWEREREYE PAR LISTE.YESU WEEE NARUMIWE PE.HARI UMUCECURU AGIRA ATI: NJYE NATANZE 2000FRS NGOMBA KUNYWA MUTZING.HAAAAA.NTIYAGIRA NISONI ZABAKWE BARAHO? NUKURI MUREKE TWEGUCA UMUCO,TUWUSHYIGASHYIRE,TUJYANE YEGO N’AMAJYAMBERE ARIKO AJYANYE NIKINYABUPFURA.IKINDI NABONYE UMUKWE BAMUHA INKOKO YOSE UKO YAKABAYE.YEWE NAKUMIRO,KANDI ABANDI WAPI.BANTU BA RUSIZI RERO MUJYE MUGENZURA IBYOBINTU NEZA,KUGIRANGO NAMWE BIBAHESHE AGACIRO.MURAKOZE.
Ntawanga impinduka, gusa impinduka zizana ibyiza n´ibibi. Ariko nanone twibukeko ubifite none ejo wenda atariwe uzaba ikibifite. Umugabo ni ukwiza bose(wanatanga byinshi ukemera kubisangira n´abandi). ese ko tuba twatanze contribution ngo ubukwe bw´umuvandimwe bugende neza, arinabyo twakwita kumufasha kwakira abashyitsi, kuki wakwemera kwicara ukarya wenyine ngo ni uko watanze byinshi(jya mubukwe ubundi nunashaka amafaranga aho ubawayakuye hava nandi, uzagene igihe cyo kwiyitaho). Hanyumase uzaba afite na nyirasenge ýangwa undi mubyeyi w´umukene yabimuziza. Reka Iterambere ryere gusiga umuco cyane kuko umuco w´ubusambo nawo si umuco nabure n´uwo kuvumba. Icyo mbona ni uko umuntu yajya ategura ubukwe areshya nabwo, buri wese kurwegorwe adategereje akimuhana Intwererano ikaza nyuma), agasangira byose nabose.Tujye twibuka ko iyo umuntu apfuye adahitamo abamuherekeza. Igihe rero tugifite ayo mahirwe yo kubona abadushagaye ni tububahe bose kimwe.
Nubwo mbona hari abagitsimbaraye ku muco ushaje ngo kuvumba,... ndasanga iyi ari gahunda nziza yanozwa igakwira n’ahandi. Sinzi niba aba babigaya bashima ubukwe busigaye bukorwa nta cyo kunnywa cg kurya kiburangwamo, ahandi ugasanga bose bigize abarokore nabo batanga fanta itarenze imwe kubatomboye bakaba bicaye neza. ese ntimurabona aho abantu basigaye bisunga bar ziri hafi ya salle ya reception bakibagirwa icyabazanye kubera kwiganyiriza inyota yo mu bukwe. maze kubona henshi abageni binjira mu nsengero ari bonyine cg se na bake mu batumirwa abandi bagiye kwirwanaho kuko baba bazindutse bajya gusaba,igihe cyo gufungura bakaba bagisaba bagahitamo ko icyo murusengero bagikoresha birwanaho kuko bazi ko ntacyo bari bubone mu cyitwa reception.
tugaruke kuri ya gahunda ya cyangugu hatumirwe abari bwakirwe kandi n’uwatumiwe abe yizeye ko ari bwakirwe bityo atahe ubukwe afite umutekano wo mugifu.


text:
Muraho neza basomyi! Ndi umusore uri mu kigero cy’imyaka 32, ubwo nari mfite imyaka 15 navuye iwacu mu cyaro nza mu mugi wa Kigali ngo nshake ubuzima kuko ku ivuko twari tugowe n’ubukene nkababazwa cyane no kubona barumuna banjye bicira isazi mu jisho kuko Papa atahahaga, utwo yabonaga twose yatujyanaga mu kabare. Nkigera mu mugi […]Irambuye
Njyewe-“Eeeeh! Ibyo ndabyumva ariko se niyo nazibona urumva ubwo napfa kuguha numero za telephone z’umuntu gutyo gusa nta burenganzira ampaye?” Brown-“ mbabarira utampakanira rwose! Erega buriya nta byiza bitagira ibitambo, kandi numero nzishakira amahoro ntabwo nzishakira amahano, uzi ngize Imana nkamubona Online, Mana weeee!” Njyewe-“Hhhhhh! noneho ninjye ngiye kuba igitambo? Muvandi igendere ndumva ushaka kunta […]Irambuye
Episode 1: We – “Munteze amatwi?” Twese – “Yego” We – “Gasongo yari umusore nkamwe, twakuranye duherezanya mu Kiliziya, nyuma tuza gutandukanywa n’amashuri, dusoje twagarutse mu rugo, akomeza kumbera inshuti y’akadasohoka, akazi gakomeje kubura twanze kuba abashomeli, ari nabwo twapanze kujya mu mujyi wa Gisenyi (Rubavu) kwirwanaho. Tugezeyo njye nagiye mu bya me2u naho we […]Irambuye
Ubwo aho twari twicaye twese twari twarangariye mu ma telephone yacu nta numwe uvuga, mbega twari turi Online nta guhumbya, maze Bob ateruye icupa ngo asome asanga nta kintu kirimo, ahita avuga asakuza cyane atonganya aba serveurs. Bob-“Ariko ubundi muba mwaje mu kazi cyangwa muba mwaje kutureba gusa? ubu se aya mavide ni indabo mwateguye […]Irambuye
Nitwa Claude Umwizerwa, muri iki gitangazamakuru nabonye hari abahasaba inama, none nanjye ndatekereza ku byambayeho nkumva ngomba gufata ingamba ariko na none ngakenera n’ibitekerezo by’abandi byubaka. Nubwo nabonye rimwe na rimwe hataburamo abandi inama numva ko zidahwitse, ariko na zo zigomba gusomwa n’ubushishozi igihe zatanzwe. Muri make ngeze mu myaka 38, nigeze umugore mu bihe […]Irambuye
Imwe mu migani nyarwanda ivuga ku ukuri: “Ukuri gushirira mu biganiro.” “Ukuri kunyura mu ziko ntigushye.” “Ukuri ntikwica umutumirano.” Naritegereje nsanga ko bimwe mu bibangamiye iyi si dutuyemo harimo n’ibi byo kudaha agaciro gakwiye kubaho mu ukuri, kuvugisha ukuri, guhamya ukuri, …. Ikinyoma kigenda kirushaho guhabwa intebe. Ikinyoma kikaba kigenda gikoreshwa ku […]Irambuye
Nshuti duhurira kuri uru rubuga mbandikiye mbasaba inama, ndi umumama ukuze, nashakanye n’umugabo hashira igihe kirekire tutabyarana. Nyuma wa mugabo wanjye yaje gufata ku ngufu umwana w’umukobwa namutahanyeho afite imyaka icyenda, amutera inda. Kwihangana byarananiye, kugira ngo ndengere umwana kandi numvaga ari amahano umugabo yakoze ndamurega arafungwa, yakatiwe gufungwa imyaka myinshi. Bavandimwe rero nyuma y’igihe […]Irambuye
Muraho neza nshuti dusangiye Umuseke urubuga rudufasha kwiyungura inama rukaturinda guhubuka. Nitwa Leocadie mwihangane sinashyiraho izina ryose, none mfite ikibazo, munyungure inama. Nashakanye n’umugabo, nkora na we akora, gusa nari mfite umushahara ukubye uwe inshuro ebyiri. Kuva twabana, na twa duke abonye sinigeze menya icyo adukoresha ikindi kiyongereye bwari ubusinzi n’inkoni. Ibyo byatumye mfata umwanzuro […]Irambuye
Bavandimwe b’Umuseke mumfashe kungira inama, ikibazo cya bamwe mu nshuti zanjye bambwira ko kubabana n’umugore utamwakura (utamukubita) bituma agusuzugura. Iki kibazo nafashe umwanya uhagije ngitekerezaho nyuma yo kugisha inama bamwe mu nshuti zanjye mbabaza uko nakemura ikibazo nari nagiranye n’umugore, bambwira ko umugore iyo utamukubise agusuzugura. Aba ni abavandimw enari niyambaje, bazi ubwenge ndetse bize […]Irambuye
Mu migani y’ikinyarwanda hari uvuga ngo ‘akaruta akandi karakamira’. Nubwo ari umugani ubabaje ni ko kuri kuriho. Isi ubu ihangayikishijwe n’iterabwoba ariko inkomoko yaryo yashakirwa ku mugani nk’uyu. Ibihugu by’ibihangange bikize bishaka kumira no gutegeka ibihugu byoroheje niyo mvano y’iterabwoba. Kuko ubusumbane bw’ubukungu ku isi bukomeje kurushaho, ubwo n’iterabwoba ntawahamya ko rigiye gucika…. Umuntu aho […]Irambuye


text:
Dore uburyo bwiza bwo gutera akabariro ku mugore utwite
Kumenya itariki uzabyariraho ni ngombwa kuko bigufasha kwitegura umwana bityo itariki yo kubyara ikagera ufite ibikenerwa byose kugira ngo umwana avuke. Kugira ngo ubashe kumenya igihe uzabyarira ugomba kuba uzi itariki waboneyeho imihango iheruka mbere yo gusama. Yihutiye kugura Teste de Grossesse muri farumasi imwegereye asanga aratwite koko ndetse ateganya no kwegere ikigo nderabuzima kugirango bakurikirane ubuzima bwe. Ariko Buzima Life ubarizwa muri Group Ubuzima-Ubuvuzi-Inama, ashaka kumenya umunsi azabyarira kugirango amenyeshe mukuru we uba iburayi azaze kumusura yabyaye.
Ufata ukwezi waboneyemo imihango ugakuramo 3 noneho itariki ukongeraho iminsi 7, umwaka ukongeraho 1. Arakekako atwite.
Ababyeyi be bafite impungenge ko ashobora kuzarata ikizamini cya Leta gisoza amashuri none bashaka kumenya umunsi azabyariraho. You are commenting using your WordPress. You are commenting using your Google account. You are commenting using your Twitter account. You are commenting using your Facebook account. Notify me of new comments via email. Notify me of new posts via email. June 28, June 28, dusabane. Like this: Like Loading Leave a Reply Cancel reply Enter your comment here Please log in using one of these methods to post your comment:.
Email required Address never made public. Name required. Post was not sent - check your email addresses!Nov 26, Uncategorized 0. Abagore begereje igihe cyo kubyara baragirwa inama yo kutaryama bagaramye kugira ngo bishobore kuba byabarinda kubyara abana bafite ibibazo.
Ubushakashatsi bwakorewe abagore bagera bwerekanye ko abana benshi bapfira mu nda kubera ko ababyeyi babo baba baryamye bagaramye. Itsinda ryakoze ubu bushakashatsi batanga inama yuko umugore usigaje nibura amezi atatu ngo abyare yakaryamiye urubavu rwose yifuza gusa nta ryame agaramye mu buryo bwo kurinda umwana we kugira ikibazo.
Ubu bushakashatsi bwakorewe mu Bwongereza ndetse no mu gihugu cya Austalia. Apr 12, Your email address will not be published. Notify me of follow-up comments by email.
Notify me of new posts by email. Jun 18, Aug 26, May 03, Dec 16, Home Uncategorized Wari uzi ko umugore utwite abujijwe kuryama agaramye?
ESE UMUBYEYI UTWITE YAMENYA ATE IGIHE AZABYARIRA?
Wari uzi ko umugore utwite abujijwe kuryama agaramye? Nov 26, Uncategorized 0 Like. Related articles. Leave a Reply Cancel reply Your email address will not be published. Facebook Page. Shaka umukunzi Urukundo Niba ubyifuza ufite gahunda, arifuza umugore wujuje ibi bikurikira Aug 26, Ku nda itaraba nkuru ngo binogera umugore iyo umugabo we amwinjiramo bihagije.
Amazi cyangwa umuyaga cyangwa ikindi kintu ntibigomba kugaragara mu gihe cyose muri mu mibonano mpuzabitsina umugore atwite. Gukoresha intoki na byo ngo si byiza. Kumva, gusetsa uwo muvugana ngo biba ibintu byiza mu kubaka urugo neza mu gihe umugore wawe atwite. Umugore afite ubushobozi bwo kuba yavuga ngo "oya" mu gihe atiyumvamo gukora imibonano mpuzabitsina mu gihe atwite. Niba umugore afite ikibazo cyo kutarangiza neza mu gihe mukora imibonano mpuzabitsina, biba byiza iyo ihagaritswe mukegera muganga akababwira icyo gukora.
Kwirinda gukora imibonano mpuzabitsina igihe cyose mugiriwe inama yo kutayikora na muganga umwitaho. Murakoze cyane kubwibyo bisobanurosher wanjye yari yambwiyeko atazampa igituba mugihe atwite Gusa muzatubwire, njyewe umukobwa yaransuye turaganira turishimana. None kwifata ntuswere kandi washyutswe ntangaruka byatera. Hasohotse indi ndirimbo ya Kizito Mihigo. USA: Barashwe bari mu birori muri ibi bihe bidasanzwe.
Itangazo ryo guhinduza izina. EMMY Kuya Teddy Kuya Nyiramariza Kuya Jean Paul Kuya Mzunguwhite Kuya Richard Kuya Inkuru zamamaza.Goodreads helps you keep track of books you want to read. Want to Read saving…. Want to Read Currently Reading Read. Other editions. Enlarge cover. Error rating book. Refresh and try again. Open Preview See a Problem? Details if other :. Thanks for telling us about the problem. Return to Book Page. Preview — Umugore Utwite by Bangambiki Habyarimana. Iyo umubyeyi atwite hari ibintu byinshi bihinduka mu buzima bwe bwa buri munsi.
Mu gihe rero umubyeyi atwite hari ibyo agomba kwitwararika kugira ngo arusheho kugira ubuzima buzira umuze hamwe nuwo atwite Icyo tutagombye kwirengagiza ni uko umubyeyi aba agomba kwitabwaho byumwihariko kugira ngo arusheho kugira ubuzima bwiza we numwana uri mu nda. Get A Copy. More Details Friend Reviews. To see what your friends thought of this book, please sign up. To ask other readers questions about Umugore Utwiteplease sign up. Lists with This Book.
This book is not yet featured on Listopia. Community Reviews. Showing Average rating 0. Rating details. All Languages. More filters. Sort order. Start your review of Umugore Utwite. Inama ku umugore utwite. Carl Whatson marked it as to-read Oct 26, Justus of Guanduania marked it as to-read Sep 27, There are no discussion topics on this book yet.
About Bangambiki Habyarimana. Bangambiki Habyarimana. Bangambiki Habyarimana is a community worker. He works with young adults in the fight against HIV Aids through education and counseling.
Books by Bangambiki Habyarimana.Each clip from the program is accompanied by its corresponding written script. Select Play Movie to watch any clip. Select See Snapshots to view high resolution images. See the program script and subtitles in 88 languages by using the Choose Language drop-down menu and clicking Refresh.
Subtitles are displayed in your chosen language and may be turned on and off by clicking the button found in the lower right corner of the movie player.
A "full screen" option is also available by clicking the button. This program is distributed in the U. Hide Table of Contents.
Show Table of Contents. See Snapshots. The fetal period continues until birth. By 9 weeks, thumb sucking begins and the fetus can swallow amniotic fluid. The fetus can also grasp an object, move the head forward and back, open and close the jaw, move the tongue, sigh, and stretch. Nerve receptors in the face, the palms of the hands, and the soles of the feet can sense light touch. The eyelids are now completely closed.
In the larynx, the appearance of vocal ligaments signals the onset of vocal cord development. In female fetuses, the uterus is identifiable and immature reproductive cells, called oogonia, are replicating within the ovary.
External genitalia begin to distinguish themselves as either male or female. By 10 weeks, stimulation of the upper eyelid causes a downward rolling of the eye. The fetus yawns and often opens and closes the mouth. Most fetuses suck the right thumb. Sections of intestine within the umbilical cord are returning to the abdominal cavity. Ossification is underway in most bones. Fingernails and toenails begin to develop. Unique fingerprints appear 10 weeks after fertilization.
These patterns can be used for identification throughout life. By 11 weeks the nose and lips are completely formed. As with every other body part, their appearance will change at each stage of the human life cycle.
The intestine starts to absorb glucose and water swallowed by the fetus. Though sex is determined at fertilization, external genitalia can now be distinguished as male or female. Twelve weeks marks the end of the first third, or trimester, of pregnancy. Distinct taste buds now cover the inside of the mouth.Nubwo mu busanzwe akenshi dupfa kurya uko tubonye, ariko burya umugore utwite hari ibyo aba agomba kwitaho no kuzirikana.
Si ngombwa ngo kuri buri funguro byose bibonekeho, ariko hagomba kugira ibiboneka. Si ibyo gusa kuko nawe mugore utwite ucyeneye poroteyine nyinshi. Icyakora iyo ugira ikibazo kuri cholesterol wajya urya umweru gusa, umuhondo ukawureka.
Amagi avugwa hano ni atogosheje gusa. Niyo mpamvu andi mafi nka tilefish, shark, mackerel na swordfish atari meza iyo utwite kuko agira mercury nyinshi. Ibi byose kurya ibikungahaye kuri fibre byabirinda bikanabikiza.
Mu gihe kugira vitamini A nyinshi mu mubiri bishobora guteza ibibazo, nyamara siko bimeze kuri carotenoids.
Umubiri utunganya iyo ukeneye gusa, ibisigaye bigasohoka. Niyo mpamvu kurya ibijumba ku bwinshi nta ngaruka byateza.
Ni isoko ya poroteyine na fibre. Yogurt ni isoko nziza ya calcium, ikaba ingenzi ku mugore utwite. Intego nyamukuru mu gihe utwite ni ugushaka ibitunga umwana utwite ariko utabangamiye ubuzima bwawe bwite.
Si ibyo gusa kuko zinarimo choline. Ubushakashatsi bwagaragajeko kurya imbuto zinyuranye mu gihembwe cya nyuma utwite bituma umwana uri mu nda amenya icyanga cyazo binyuze muri rwa ruzi aba arimo yogamo ari narwo anywa omniotic liquid. Bimufasha rero iyo yavutse kwishimira kurya za mbuto iyo atangiye gufata ifashabere.
Related Items: Featured. Recommended for you. Yashyinguwe mu modoka ya Benz bivugisha benshi. Abantu 6 barashwe ubwo bari mubirori Kandi basabwa kuguma murugo. Inkuru zidasanzwe Yatawe muri yombi ubwo yigishaga imbwa gutwara imodoka. To Top.Ubuzia bwa babiri buba buri mu maboko ye, kandi ibyifuzo agira bigomba kwitabwaho bikomeye, agahabwa ibyangombwa akeneye. Muri icyo gihe umubyeyi aba agomba koroherezwa akaziimpinduka zikomeye ziba zirimo kubera kumubiri we. Iyo umubyeyi atwite nibyiza ko yirinda kwambara imyambaro imuhambiriye cyane, kuko ituma amaraso atabasha gutembera neza mumubiri we bikaba byateza ingaruka ku umwana atwite.
Ubukonje nabwo ni kimwe mubituma amaraso adatembera mu mubiri kuko aba yakonje birengeje urugero. Mu mirire yabo ntibagomba kurya ibitaribwa cyangwa ibikabura umubiri, bitewe gusa no kwishakira ibibaryoheye. Ibyo umutima ushaka ntibikwiriye gutegeka ibyo umubiri ukeneye.
Akenshi iyo umugore atwite arakora cyane kuva mugitondo kugeza nimugoroba, amaraso ye arakora agashyuha. Imana izamushoboza kuraga urubyaro rwe imico izarufasha kunesha muri ubu buzima no kuzaragwa ubugingo buhoraho.
Currently you have JavaScript disabled. In order to post comments, please make sure JavaScript and Cookies are enabled, and reload the page. Click here for instructions on how to enable JavaScript in your browser. Sign in Join. Sign in. Log into your account. Sign up. Password recovery. Recover your password. Monday, April 13, Register for an account. Itabaza Ubutumwa bwiza kuri twese. Share on Facebook.
Likes 7 Dislikes 0.
Inkuru zifitanye isano izindi nkuru zuyu mwanditsi. Twandikire: Info itabaza.


text:
Ibyo akora ntabwo bitandukanye cyane n’ibyo yize n’ibyo yakozemo ubushakashatsi bwinshi. Iyo ugiye ku mbuga zishyirwaho ubushakashatsi, urugero nka researchgate, ubonaho uburenga 15 yakoze, yaba ubuvuga ku iterambere ry’abagore, uburenganzira bahabwa ku butaka, ubuvuga ku rubyiruko, ku buzima bwo mu cyaro n’ibindi.
Yakuze ari umuhanga mu ishuri, inzozi ze ari ukwiga akaminuza ku buryo aba-docteur. Ubu yarazikabije ahubwo kuko afite impamyabumenyi y’ikirenga ibona umugabo igasiba undi.
Mu kiganiro yagiranye na IGIHE, yagarutse ku buzima bwe nyuma y’akazi atunyuriramo urugendo yakoze kugira ngo agere ku nzozi ze, icyo yishimira, umuntu afata nk’icyitegererezo ndetse n’umurage yifuza kuzasiga ku Isi.
Dr. Bayisenge ni umubyeyi w’abana batatu b’abahungu, iyo muganira ubona ari umubyeyi ucecetse ariko w’umuhanga mu byo avuga, kandi ugira akanyamuneza kuko nta minota ibiri ishira atamwenyuye uretse gusa iyo avuga ibijyanye n’akazi.
Mbere y’uko aba minisitiri muri MIGEPROF yari umwarimu muri Kaminuza y’u Rwanda yigisha amasomo ajyanye n’uburinganire, umwuga yamazemo igihe kirekire kuko yawutangiye mu 2004 nyuma y’igihe gito arangije muri iyi kaminuza kuko yayizemo kuva mu 1999 kugeza mu 2003 yiga ibijyanye n’imirimo rusange, ‘Social Work.’
Bimwe mu byatumye agana umwuga w’ubwarimu, avuga ko ari uko yashakaga kuziga akagera ku rwego rwa Docteur cyane ko icyo gihe mu 2004-2005 mu Rwanda abari bafite Doctorat batageraga ku 25.000.
Ati “Nkura numvaga nshaka kwiga nk’aba Docteur, sinavukaga wenda mu muryango w’abantu bize cyane ariko numvaga nshaka kwiga, numvaga nshaka kwiga nkazagera kuri rwego rwa Docteur. Kugira ngo mbigereho rero niyo mpamvu nagiye gukora muri Kaminuza.”
Yize ari umuhanga, bamwe kera mu ishuri bitaga “ibimene” ku buryo atajyaga arenga umwanya wa kabiri.
Ati “Ntabwo nigeze ndenga umwanya wa kabiri kuva natangira amashuri yaba abanza n’ayisumbuye, bituma njya no muri Kaminuza. Kuko nari muhanga ndavuga nti reka nsabe n’akazi ko kwigisha muri kaminuza ariko intumbero yari uko nzi ko iyo ubaye umwarimu wa Kaminuza uba usabwa kwiga kugira ngo ushobore kuzigisha.”
Kwigisha muri Kaminuza byatumye yiga koko, agera ku ndoto ze zo kuba Docteur, ibintu avuga ko aribyo byamushimishije cyane mu buzima bwe.
Ati “Byarashobotse nshobora kwiga ngera ku ndoto zanjye ku buryo numva ari ikintu nishimira. Numvaga mbishaka kandi nabigezeho.”
Dr. Bayisenge mbere y’uko abona Doctorat yabanje kwiga icyiciro cya Gatatu cya Kaminuza muri Koreya y’Epfo mu 2008 na 2009 muri Kaminuza ya Ewha womans yiga ibijyanye iterambere rusange ariko ryibanda ku bagore (Development Cooperation with specialisation in Women and Development).
Ntiyatinze kuko umwaka wakurikiyeho yahise atangira kwiga ngo agera ahantu yahoraga arota kuzagera, ndetse nyuma y’imyaka ine gusa mu 2014 yabonye impamyabushobozi y’ikirenga, PhD muri ‘Social Work’ ayikuye muri Kaminuza yo muri Suède ya Gothenburg.
Avuga ko ibijyanye n’uburinganire n’ubwuzuzanye akoramo ari ibintu yabayemo igihe kinini ndetse n’ibitabo akunda gusoma ari ibijyanye nabyo gusa ariko mbere yo kubijyamo yakundaga gusoma ‘roman’ [‘novel’ mu Cyongereza] zivuga ku nkuru ndende zitabayeho cyangwa izishingiye ku byabayeho.
Umugore wese wageze kure niwe afata nk’icyitegererezo
Minisitiri Bayisenge avuga ko nta muntu runaka afata nk’icyitegererezo ahubwo ko umugore wese wageze kure, ukora akazi ke neza ari ari we afata nk’icyitegererezo kuko agira uruhare mu guhindura imyumvire ya benshi bavuga ko abagore badashoboye.
Ati “Abo batuma ya myumvire ya sosiyete ihinduka, bakavuga bati ba bana b’abakobwa barashoboye, wa mugore yagiye mu kazi aragashobora, kandi dufite benshi yaba mu nzego za leta y’aba abo mu nzego z’abikorera. Abo nibo nkurira ingofero nkavuga ngo uriya ntabwo yadukojeje isoni.”
“Ushobora kujya mu mwanya runaka, ugacikwa nk’umuntu ariko abantu ntibabifate ko wacitswe nk’umuntu, bakabifata ko wacitswe kubera ako uri umugore. Aho ngaho rero wa wundi ugenda agahagarara mu nshingano neza akazikora neza mufata nk’ikitegererezo cyanjye.”
Akunda koga, gusenga no gutembera
Mu buzima busanzwe, Minisitiri Bayisenge asobanura ko akunda kujya gusenga, yashaka kuruhuka akajya koga cyangwa akajya gutembera ashaka kumenya ahantu hashya.
Ati “[mbere ya Covid-19] Ubundi nakundaga kujya koga, nkakunda kujya gusenga no kuvumbura, niba ntuye ahantu mba numva nagenda n’amaguru nkamenya nti ese ndenze uriya musozi nkamanuka hariya mu gishanga ndagera hehe?”
Avuga ko yanga akarengane, kugira nabi n’abantu banga abandi nta mpamvu kuko ngo umuntu yaremwe n’Imana kandi ari mu rugendo isaha n’isaha ashobora kuva ku Isi bityo ko nta mpamvu yakagize ituma arenganya mugenzi we bari mu rugendo rumwe.
Umurage yifuza kuzasiga ku Isi
Ministiri Bayisenge avuga ko umurage yifuza kuzasiga ku Isi ari ukuba indahemuka. Ati “Umurage numva nazasiga ku Isi ni uko hatazagira umuntu uvuga ngo naramuhemukiye. Wenda bishobora kubaho ntabishaka ariko mbimenye namusaba imbabazi.”
“Numva ko nasiga abantu bavuga bati yagerageje kutubanira neza uko bishoboka. Nubwo utabaho ku Isi ushimisha abantu bose, uko wagira kose hari uzavuga ko hariya bitagenze neza, ariko muri njye numva ko ntaho nicira urubanza.”
Dr. Bayisenge amaze umwaka n’igice ayobora Ministeri y’Uburinganire n’Iterambere ry’Umuryango kuko yayigiyemo ku wa 26 Gashyantare 2020. Yabaye Minisitiri avuye ku buyobozi bw’inama y’igihugu y’abagore [National Women’s Council], umwanya yagiyeho mu 2018.
Yabaye umwe mu bagize inama njyanama y’Akarere ka Gasabo n’iy’umujyi wa Kigali no mu Kigo cy’Igihugu gishinzwe Indangamuntu [NIDA] ndetse aba n’umuyobozi wungirije w’inama y’ubutegetsi y’Ikigo cy’Igihugu gishinzwe guteza imbere ibikorwa by’iterambere mu nzego z’ibanze, LODA.
Ubushakashatsi yakoze bwinshi buvuga ku bijyanye n’uburinganire, iterambere ry’abagore ndetse n’uburenganzira bw’abana. Yanakoze kandi ubushakashatsi ku burenganzira bw’abagore n’urubyiruko mu gutunga ubutaka.


text:
Humura: Imana izakwibagiza imibabaro!
Yanditswe na: Ubwanditsi
2021-07-06 02:38:52
Kuko uzibagirwa umubabaro wawe, Uzawibuka nk’amazi amaze gutemba. Yobu 11:16
Imana inyuranya ibihe ni yo ivuga iti"Uzibagirwa imibabaro yawe" Tuvuge tuti Imibabaro niyo igihe gito, kandi mukomere kuko imibabaro duhura nayo ntikwiriye kugereranwa n’ubwiza tuzahishurirwa. Mugire amahoro y’Imana!
Umwigisha: Innocent Bizimungu
Wakurikira kandi n’iyi nyigisho: Icyumweru cy’imibabaro ya Yesu by Pastor Desire
[email protected]


text:
Iby’ urukundo ntibyoroshye wa mugani wa
wa muririmbyi, ntawe uyobewe umuriro w’
urukundo mu minsi ya mbere, n’ iminsi
idahoraho, iminsi y’ ibisigo, iminsi y’
urukumbuzi, iminsi yo kurebana akana ko
mu jisho.
Burya igihe kijya kigera, amazi agatuza,
serwakira igacaho, inyanja igatuza, amaso
akabona, amatwi akumva, ukabona burya ko
uwo ukunda atari umumarayika wavuye mu
ijuru, ahubwo ari umuntu w’ inyama n’
amaraso muhuje ibibazo kandi mukeneye
bimwe. Nibwo umenya ko burya arya, akeneye
amafaranga, arwara, arakara ndetse ashobora
kureba hirya akabona yo umukobwa ukurusha
uburanga!
Igihe cyose wanze ibyo umugabo ashaka
nta mpamvu, aguca inyuma
Aha ndagira ngo nkomoze ku bintu utagomba
kwirengagiza niba wifuza ko ikibatsi cy’
urukundo gihora cyaka n’ ubwo yareba hirya
ntahabone ibyiza bikuruta!
1. Mukobwa, Menya guha umukunzi wawe
Icyubahiro
Umukunzi wawe mwereke ko umwubashye,
mwereke ko ari umwami mu buzima bwawe, ko
avuga rikijyana.
Ibyo avuze byose jya ubyemera, n’ ikimenyetso
cy’ umutwe. Jya umutera imbaraga igihe
yacitse intege isi itamwumva, ntukigaragaze nk’
ushaka kumugira inama y’ ibyo akora cyangwa
ngo umuhinyuze mu bitekerezo bye.
Jya umwemerera ko amafuti y’ umugabo ari
bwo buryo bwe. Mureke avuge uko ashaka
utamuciye mu ijambo. Jya umubwira ko ari
igitangaza, ko afite imbaraga kandi ko ibyo
agambira azabigeraho. Niba afite ibibazo
muterere agaparu aseke.
Ibi ni byo burya buri mugabo wese yifuza kandi
iyo aguhunga ajya mu ndaya ni byo aba ashaka
yo, n’ ubwo bwose nta byo abonayo. Iyo
ushoboye kumvisha umugabo ko uri umugore
wubaha kandi umwumva ntacyo yakuburana
2. Mugore/Mukobwa menya ko abagabo
bakunda isuku umenye kwiyiteho
Abagore benshi bamara gutaha mu nzu bati
“uwo nari ndwaje ndamuhuhuye!” Hehe n’
agasabune, hehe n’ igisokozo, Igihe uri mu
rugo imbere y’ umugabo wawe, jya witondera
ibi: Itunganye wiyiteho ku mubiri, wambare
imyenda igezweho .
3. Irinde gucyurira umugabo wawe ngo
umubuze amahoro
Irinde guhora ucyurira umugabo amakosa n’
ubuhemu yakugiriye kera, ubwumvikane bucye
agirana n’ abantu n’ ibindi. Ibi bituma yifuza
kuguhunga ngo agire amahoro
4. Itegure Imibonano Mpuzagitsina
Guhuza igitsina ni igihe cyo kwinezeza no
kuruhuka. Ni ibintu umugore akwiye kwitegura
no guha agaciro kugira ngo birusheho
gushimisha.
Si byiza ko umugabo aguhendahendera
akabariro igihe agakeneye
Si byiza ko umugabo agusoma ngo asange
unuka mu kanwa, cyangwa ngo nubumbura
amaguru asange hanuka. Hari abagore
badategura igituba ku buryo kinuka. Umugore
bashoboraga kumusenda kubera kutiyitaho.
5. Ntukiremereze cyangwa ngo wiraze
inyanza k’ Umukunzi wawe mu gihe
agukeneye
Iyi ngingo n’ ubundi twari twayigarutseho mu
kunru zacu zatambutse, ariko kuko ari ingenzi
nifuje kongera kubikwibutsa. Hari abagore
biremereza, wamukoraho ntaze vuba, akabanza
kwiraza i Nyanza agira ngo winginge. Ntukuke
umugabo inabi ngo “mvaho ndiruhiye” cyangwa
ngo “ntabyo nshaka.”
Icyo gihe ubushake (courage) y’ umugabo ihita
ibura. N’ ubwo yaba yari yabishatse yiteguye
kugushimisha, ahita abura imbaraga. Ubwo
rero n’ ubwo noneho wahindukira aba
yazinutswe, nta kintu kibi nk’ umugabo
wazinutswe! Ibitekerezo byinshi bimuzenguruka
mu mutwe kandi nta wamenya icyo byabyara.
Niho usanga umugabo yatangiye kujya hanze
cyangwa mwaba mukundana agatangira kuguca
inyuma.
Video Abakobwa Beza
Iby’ urukundo ntibyoroshye wa mugani wa wa muririmbyi
Iby’ urukundo ntibyoroshye wa mugani wa


text:
Kwitegereza inyoni
Kwitegereza inyoni [1]
Kuba U Rwanda ruherereye mu kibaya kigari cya Albertine, rukagira amashyamba menshi hamwe n’imisozi miremire bituma haba ibidukikije bikurura ubukerarugendo. Nubwo ari ruto (hafi 250 kms kuva iburasirazuba – iburengerazuba, kuri 150km kuva amajyaruguru-amajyepfo) rubarirwamo amoko arenga 670 y’inyoni, ukanahasanga kandi nanone inyoni nyinshi ziboneka gusa mu bibaya bya Albertine kurusha ibindi bihugu byose byo hanze uretse Repubulika iharanira Demokarasi ya Kongo.
Ibishanga n’ibiyaga byo muri pariki y’Akagera icumbikiye imisambi y’agahebuzo, kandi ni hamwe mu hantu ishobora kuboneka ku buryo bworoshye. Byongeye kandi, mu kagera uhasanga urwunge rw’amoko menshi y’minyinya n’urufunzo, hamwe n’inyoni zifite mu maso hatukura, iminwa miremire, izifite iminwa y’umweru cyangwa y’umukara zibera mu kiganiro cy’ubucuti; izifite imirizo y’umweru cyangwa igaye, n’izindi nyinshi. Amacumbi ry’Akagera ririmo kuvugururwa, uretse hari n’ayandi yacumbikirwamo mu gihe cyo gusura iyo Pariki. Ni urugendo rw’ingirakamaro gusura inyoni ntoya zifite amashyo yo kuzishyigikira y’inyamabere nini zirimo imvubu, inzovu na twiga.
Mu majyepfo y’iburengerazuba, mu masaha make uvuye mu Kagera, Pariki y’Ishyamba rya Nyungwe ni icyanya kigari cy’Ishyamba ry’isugi, rimwe mu mashyamba magari ya kimeza muri Afurika ryiberamo amoko arenga 300 y’inyoni harimo amoko 27 y’umwihariko w’ako gace.
Notes[edit | edit source]
- ↑ "Kwitegereza inyoni". Archived from the original on 2012-01-20. Retrieved 2010-12-25.


text:
Sobanukirwa n’itegeko rirebana n’inshingano, imiterere n’imikorere by’Ikigo k’igihugu gishinzwe igororamuco
Yanditswe na HABIMANA AUGUSTIN
Mu Rwanda, kimwe n’abahandi ku Isi, uhasanga abaturage bamwe na bamwe bakora ibintu cyangwa bakagira imyitwarire bibangamiye abaturage. Abantu bafite iyo myitwarire iyo bagaragaye baba bagomba gushyirwa ahantu hihariye kugira ngo bagororwe, nyuma yaho bagasubizwa muri rubanda. Ni muri urwo rwego mu Rwanda hashyizweho Ikigo k’Igihugu gishinzwe Igororamuco.
Mu Igazeti ya Leta ya Repubulika n° 20 bis yo ku wa 15 Gicurasi 2017, ni ho hasohotse itegeko n°17/2017 ryo ku wa 28/04/2017 rishyiraho Ikigo k’Igihugu gishinzwe Igororamuco rikanagena inshingano, imiterere n’imikorere byacyo.
Iki Kigo k’Igihugu gishinzwe igororamuco kitwa “NRS” mu magambo ahinnye y’Icyongereza, kiri mu rwego rw’ibigo bya Leta bidakora imirimo y’ubucuruzi.
Ingingo ya 3 y’iri tegeko isobanura ko igororamuco ari ibikorwa bigamije kugarura mu nzira nziza umuntu wese ufite ibikorwa cyangwa imyitwarire bibangamira abaturage. Naho ikigo ngororamuco kigasobanurwa nk’ahantu hagenewe ibikorwa byo kugorora, gutanga uburere, ubumenyi n’ubumenyingiro no gusubiza mu buzima busanzwe umuntu wese ufite ibikorwa cyangwa imyitwarire bibangamira abaturage.
Ikigo k’Igihugu gishinzwe Igororamuco (NRS) gifite inshingano rusange yo guca imyitwarire yose ibangamira abaturage binyujijwe mu kugorora umuco, gutanga uburere, ubumenyi n’ubumenyingiro.
By’umwihariko, iki Kigo gifite inshingano z’ingenzi zirimo gushyiraho ingamba zinoze zikumira ibikorwa biganisha ku ngeso n’imyitwarire bibangamira abaturage; guhuza ibikorwa by’ibigo ngororamuco n’ibigo binyurwamo by’igihe gito no gukurikirana imikorere yabyo; kugira inama Guverinoma ku ngamba zigamije gukumira imyitwarire ibangamira abaturage; gushyiraho no gukurikirana gahunda y’uburyo abashyizwe mu bigo ngororamuco n’ibinyurwamo by’igihe gito bahabwa ubujyanama bugamije guhindura imyitwarire no guhabwa ubuvuzi bwihariye ku babukeneye; gutegura gahunda zirambye z’igororamuco n’izo gusubiza mu buzima busanzwe abari bafite ingeso n’imyitwarire bibangamira abaturage no gukurikirana ishyirwa mu bikorwa ryazo; gukurikirana ko abashyizwe mu bigo ngororamuco bahabwa inyigisho z’ubumenyi n’ubumenyingiro zibategurira gusubira mu buzima busanzwe hubahirizwa gahunda y’inzego za Leta zifite izo nyigisho mu nshingano; gushyiraho ingamba zigamije gukumira ko abavuye mu bigo ngororamuco cyangwa ibigo binyurwamo by’igihe gito basubira kugira iyo myitwarire ibangamira abaturage; gukora ubushakashatsi bugamije kumenya impamvu zitera imyitwarire ibangamira abaturage no gukora ubukangurambaga bugamije kuyikumira no kuyirwanya no gukorana n’izindi nzego bihuje inshingano.
Ibigo ngororamuco bishyirwaho n’Iteka rya Perezida rikanagena, inshingano n’imikorere byabyo. Naho ikigo kinyurwamo by’igihe gito gishyirwaho n’ikemezo k’Inama Njyanama y’Akarere cyangwa Inama Njyanama y’Umujyi wa Kigali.
Iteka rya Perezida rishyiraho ikigo ngororamuco cyangwa ikemezo k’Inama Njyanama y’Akarere cyangwa iy’Umujyi wa Kigali gishyiraho ikigo kinyurwamo by’igihe gito, bigaragaza ko icyo kigo kigenewe abagabo, abagore cyangwa abana. Icyakora, ikigo ngororamuco cyangwa ikigo kinyurwamo by’igihe gito, gishobora gushyirwaho kikakira ibyiciro byose habanje kugaragazwa ko buri kiciro kigenewe ahantu hacyo hihariye muri icyo kigo.
Ingingo ya 38 y’iri tegeko iteganya ko Ibigo ngororamuco n’ibigo binyurwamo by’igihe gito bisanzwe biriho mbere y’uko iri tegeko ritangira gukurikizwa byahawe umwaka umwe (1) uhereye umunsi iri tegeko ryatangarijwe mu Igazeti ya Leta ya Repubulika y’u Rwanda, kugira ngo byubahirize ibiteganywa n’iri tegeko. Ariko, ibyakozwe n’ibyo bigo ngororamuco n’ibigo binyurwamo by’igihe gito mbere y’uko iri tegeko ritangazwa mu Igazeti ya Leta ya Repubulika y’u Rwanda, bigumana agaciro kabyo.


text:
Si ngombwa gushakisha amavuta ahenze yo kwisiga. Ni yo mpamvu “Ni Nyampinga” twagushakiye uburyo wakoresha ngo ufate neza uruhu rwawe, kandi ukoresheje ibintu ushobora kubona ku buryo bworoshye.
Banza umenye uko uruhu rwawe rumeze. Ese rufite amavuta menshi? Mu yandi magambo, ukunda kuyaga cyane? Cyangwa rufite amavuta make, ari byo kuvuga ko uhora usa n’uwumagaye? Ese ufite uruhu rusanzwe? Icyo gihe bigasobanura ko udakunda kuyaga cyane, kandi ntiwumagare.
UBURYO BWA MBERE
Niba uruhu rwawe rufite amavuta menshi mu maso:
- Fata urunyanya rubisi
- Rukuremo umutobe uwushyire ku ruhande
- Katira “cocombre” muri wa mutobe w’urunyanya
- Bisige ku ruhu mu maso buri munsi, ukoresheje ipamba.
- Ibi bituma amavuta y’uruhu rwawe agabanyuka.
Ubu buryo Lydivine yarabugerageje. Ati: “Nkimara kubyisiga numvaga bikanyaraye mu maso. Nkumva navangamo amavuta cyangwa nkabireka, ariko ndihangana. Nyuma y’iminota nk’irindwi nahise mbikaraba, maze numva uruhu rwange ruranyerera neza. Ubu mbikoze nk’inshuro zirindwi kandi mbona hari icyahindutse ku ruhu rwange rwo mu maso. Ntiruyaga nka mbere kuko ntarabikora nabanzaga kwihanagura ngo amavuta agabanuke mu maso.”
UBURYO BWA KABIRI
Ibingibi wabikoresha uko uruhu ufite rwaba rumeze kose:
- Fata inyanya uzikande, umutobe wazo uwushyire ku ruhande
- Fata avoka uzinombe neza
- Vanga neza za nyanya na ya avoka, maze ubisige ku ruhu rwawe mu maso.
- Bimarane hagati y’iminota 20 na 30
- Noneho karaba mu maso n’amazi y’akazuyazi.
UBURYO BWA GATATU
Ibi ngibi wabikoresha uko uruhu ufite rwaba rumeze kose Koresha:
- Umuneke wa kamaramasenge 1
- Utuyiko 2 tw’ubuki
- Umutobe wakamuwe mu ngingo imwe y’igisheke
UKO UBIGENZA
- Nomba umuneke neza uwunoze
- Shyiramo ubuki
- Shyiramo ya mazi wakamuye mu gisheke ubivange bimere nk’igikoma.
- Fata urwo ruvange usige ku ruhu mu maso rumareho iminota 15
- Noneho bikarabe ukoreshe amazi meza gusa
- Ubu buryo bukoreshwa rimwe mu cyumweru, bigatuma uruhu ruhumeka neza kandi rugasa neza
Benie yagerageje ubu buryo. Aragira ati: “Ubu buryo narabukunze. Nabishyize mu maso haramatira, ndetse uko bigenda byuma nkumva mu maso hakanyaraye. Nirebye mu maso nabonaga hayaga. Ariko maze kogamo numvishe horohereye ndetse hakeye. Gusa byarangoye kubona umutobe w’igisheke!”
UBURYO BWA GATANU
- Iyo umaze guhitamo ibibabi ukoresha ukurikije uruhu rwawe, usukura mu maso neza
- Biza amazi yakuzura icupa rya pirimusi nini
- Yakure ku muriro ushyiremo ikibabi wahisemo bitewe n’uruhu rwawe, maze ubireke bimare iminota 5
- Tereka iyo safuriya irimo amazi ku meza atinyeganyeza
- Ubikaho umutwe, ariko ntuwukoze ku isafuriya cyangwa mu mazi. Hagomba gusigaramo umwanya ungana n’uwo wateramo intambwe ebyiri z’ikiganza cyawe.
- Humiriza, maze witwikire igitambaro mu mutwe kugera ku ntugu, umareho iminota 10 umwuka wa ya mazi ukuzamukira mu maso.
- Karaba mu maso wisige amavuta usanzwe wisiga.
Gukoresha umwuka w’amazi bikorwa rimwe mu kwezi ku bafite uruhu rusanzwe n’uruhu rw’amavuta naho ku bafite uruhu rwumye bakoresha umwuka w’amazi rimwe mu mezi abiri.


text:
Clarisse Karasira ni rimwe mu mazina azwi cyane muri muzika nyarwanda. Azwi ku ndirimbo zamenyekanye cyane zirimo "Ntizagushuke", "Gira neza", "Ubuto" n’izindi. Nubwo yatangiye kuririmba akiri muto, yabigize umwuga mu 2018. Mu rugendo rwe nk’umunyamuziki, yagiye ahura n’abamucaga intege ariko aza kubirenga, akomeza gutera imbere. Uyu munsi ni umwe mu bahanzi bazwi cyane mu gihugu. Imwe mu ntwaro zamufashije cyane ni ugukomeza gukora ibyo akunda, akirinda gucibwa intege n’abamusubizaga hasi. Dore ikiganiro yagiranye na Ni Nyampinga:
Ni Nyampinga: Wamenye ko ufite impano yo kuririmba ryari?
Clarisse: Nakuriye mu matsinda y’abana aririmba akanabyina nuko nkomerezaho kuko nange nabikundaga. Gusa sinavuga ko zari zo nzozi zange zonyine.
Ni Nyampinga: Izindi nzozi wari ufite ni izihe?
Clarisse: Numvaga nzaba ijwi rivugira abarengana, nkumva nakora icyatuma abantu barushaho kubana neza. Ibi ni byo byatumye ntangira kwiga itangazamakuru. Gusa numvaga kuba umunyamakuru bidahagije.
Ni Nyampinga: Wumvaga bidahagije?
Clarisse: Numvaga itangazamakuru ryamfasha kugeza ijwi ryange kure, ariko nanone numvaga umuhamagaro wange ari ukuririmba. Nabonaga ubutumwa butambutse mu ndirimbo bushobora guhuza benshi kandi bukagira akamaro. Nahise mfata umwanzuro wo gukora umuziki nk’umwuga. Ubu umuziki ni ko kazi kange ka buri munsi.
Ni Nyampinga: Ni iki cyagutunguye muri uru rugendo rwo gukora muzika nk’umwuga?
Clarisse: Ikintu cya mbere cyantunguye ni ukuntu ikintu cyose ukora kivamo amakuru. Rimwe na rimwe ugasanga n’ibyo bavuga si byo ndetse bigamije kugusebya. Buri wese aba ashaka ko uba uko abyifuza! Nkitangira byambereye imbogamizi ariko naje gusanga nkwiriye gushyira imbaraga ku ntego zange.
Ni Nyampinga: Nk’iyo bakuvuga ibitari byo cyangwa se bagusebya ubyakira ute?
Clarisse: Nabanje kujya mbabara ndetse nkumva najya mpimba indirimbo nkazitanga abandi bakaziririmba. Ariko nyuma naje gusanga abantu bose tudatekereza kimwe kandi tutumva ibintu kimwe. Byanyeretse ko kuvugwa nabi ari ibisanzwe! Nk’ubu mpura n’umuntu akambaza ngo: “Kubera iki uririmba injyana gakondo kandi utari umukecuru!” Hari ubwo abantu babona ifoto yange ku mbuga nkoranyambaga bakayivuga neza abandi bakayivuga nabi. Gukora mu itangazamakuru byatumye menya ko abantu babona ibintu mu buryo butandukanye. Ubwo rero nize kutabiha umwanya, ahubwo nkawushyira mu byo nkora.
Ni Nyampinga: Ukora iki ngo ayo magambo mabi atabangamira inzozi zawe?
Clarisse: Ubundi umuziki wange nturobanura, n’abamvuga ibitandukanye na bo urabagenewe kandi nizera ko umunsi umwe bazahinduka. Ariko n'ubwo bakomeza kumvuga nabi nta cyo bitwaye kuko namenye ko abantu bose badashobora kunyemera cyangwa ngo nge nkore ibishimwa n’abantu bose. Ubwo rero ahubwo nge nkomeza gushyira imbaraga mu byo nkunda.
Ni Nyampinga: Umuntu ukunda guhura n’ibicantege cyane mu rugendo rwo kugera ku ntego ze wamubwira iki?
Clarisse: Mu rugendo rwo kugera ku cyo umuntu ashaka habamo byinshi byiza ndetse n’imbogamizi. Icya mbere ni ugukomera ku muhamagaro wawe. Hanyuma niba umuntu akuvuze nabi ntukamusubize ukirakaye, jya ubanza utuze, niba bishoboka ko wamwegera mukaganira ubikore ariko igihe bidashoboka ntugakomeze gutekereza ibyo udashobora guhindura. Burya haba hari n’abakuvuga neza. Icyo ushaka ni cyo cyagakwiye gutwara umwanya wawe munini.


text:
Ni byiza rwose nibakomereze aho. Kuko mubyo Yesu Kristo yatururaze “Ubumwe n’Ubwiyunge” biri mubyambere. Tubumwe twese Banyarwanda. Turandure icyo dupfa twimike icyo dupfana: Ndi Umunyarwanda.
Kamonyi: Uko abarokotse Jenoside n’abayigizemo uruhare babashije kwiyunga
Yanditswe na Kanamugire Emmanuel
Kimwe n’ahandi henshi mu gihugu, Jenoside yakorewe Abatutsi yagize ubukana muri Paruwasi y’Itorero ry’Abaperisibiteriyeni i Rukoma mu Karere ka Kamonyi, ahishwe abapasiteri n’abakirisitu b’iri torero.
Ubuyobozi bw’iri torero buhamya ko umurimo wo kubaka umuco w’amahoro udakwiye guharirwa Leta gusa ahubwo uri mu nshingano z’amatorero zo kwigisha urukundo no gusana ibyasenyutse.
Ni muri urwo rwego kuri Paruwase ya Rukoma hashinzwe itsinda ryiswe ‘Urumuri’ rihuriwemo n’abapfakazi ba Jenoside n’abagabo bagize uruhare muri Jenoside yakorewe Abatutsi muri aka gace.
Iri tsinda ryatangijwe na Pasiteri Bizimana Jerome, uyobora Itorero ry’Abaperisibiteriyeni muri Kamonyi mu mwaka wa 2009, nyuma yo kuva muri Zambia kwiga ibijyanye no gukemura amakimbirane.
Abarigize bakora ibikorwa byimakaza umuco w’amahoro n’ubwiyunge mu bantu, batanga ubuhamya mu nsengero ndetse no mu gihe cyo kwibuka.
Pasiteri Bizimana yabwiye Imvaho Nshya ko ibi bikorwa bimaze gutanga umusaruro haba mu mibanire y’abagize iri tsinda no ku bandi babasha kugerwaho n’ubuhamya batanga.
Yagize ati: “Umusaruro ni uko ubona ko imbibi zari ziri hagati y’abarokotse Jenoside n’abayikoze n’urwikekwe bigenda bivaho.
N’ubwo ntashobora kuvuga ngo ni 100% kuko ubumwe n’ubwiyunge ari urugendo ariko hari ibyiza byinshi tugenda tubona ko abantu batinyanaga uyu munsi baraganira barafashanya.”
Ibikorwa byahuzaga abagize itsinda ku ikubitiro
Abatangiranye na ryo bagera kuri 20 bakusanyaga umusanzu w’amafaranga make bifashishaga mu gushyigikira umunyamuryango wagize ibirori no gufata mu mugongo uwagize ibyago.
Bakoraga kandi ibikorwa by’amaboko nko kubakira ufite urugo rwasenyutse yaba uwarokotse Jenoside cyangwa uwayigizemo uruhare mu bari barafunguwe.
Uwagize ubukwe yarababwiraga bakaba aba mbere bo kubutegura, uwagize ibyago na we bakaba aba mbere bo kujya kumufata mu mugongo.
Muri ya mafaranga bateranyaga uwo basuraga bagiraga umusanzu bamugenera ndetse bagasangira.
Intumbero ngo yari iyo kubaka ubumwe n’ubwiyunge bagaragaza ko icyo bapfaga ari cyo gito kurusha icyo bahuriryeho nk’Abanyarwanda.
“Aho ubumwe n’ubwiyunge budashoboka ni aho abakoze ibyaha banga kubyemera”
Itsinda Urumuri rimaze imyaka 10 rishinzwe. Umwe mu bapfakazi ba Jenoside wo mu Kagari ka Taba, Umurenge wa Rukoma, urimazemo imyaka ine, avuga ko mu bintu byamwubatse harimo kuba hari abakoze Jenoside bemeye ibyaha bagasaba n’imbabazi.
Ibi ngo byatumye hari abo mu muryango we bitari byaramenyekanye aho baguye ngo bashyingurwe mu cyubahiro bagiye bagaragara.
Mbere ngo yari yarabaswe n’umujinya n’agahinda kubera abantu benshi bo mu muryango we bishwe muri Jenoside byanatumaga afata ‘Umuhutu’ wese aho ava akagera nk’umugome. Yiciwe umugabo n’abandi bo mu muryango we basaga 30.
Yagize ati “Nahoranaga uburakari ku buryo nari nararwaye n’igifu. Nafataga igihe nkafata ikaye ngahera k’uwa mbere wapfuye nkandika nkabona abantu ni benshi uburakari bukanyuzura.
Najyaga iwacu mu matongo ari ko ntekereza abantu bari bahari ubwo namara kuyazenguruka agahinda kakanyica, hari n’igihe nagendanaga inkoni umuntu wese duhuye nkamukubita. Binteza uburwayi bw’igifu nkafata imiti ntigire icyo imarira.”
Yakomeje agira ati “Kuva aho ngereye mu itsinda nkamenya no kujya gusenga byangiriye umumaro, nabonye ko abantu bose ari kimwe, duhitamo kubana amahoro n’abantu bose, sinongeye no kurwara igifu.”
Muri iri tsinda ari kumwe n’umugabo wagize uruhare mu rupfu rw’abantu be. Avuga ko mu bintu byamunejeje harimo kuba yarireze agasaba imbabazi, ibintu avuga ko ari ubutwari.
Agira ati “Ikintu cyanejeje cya mbere ni uko hari abantu bireze bakemera icyaha. Kwemera ko wishe umuntu udashobora kumugarura na bwo ni ubutwari bukomeye.
Ahantu ubumwe n’ubwiyunge budashoboka ni aho abantu batemera icyaha, iyo umuntu yemeye uba wamaze no kumubabarira. Ubu twarakize, yego ntitwibagirwa ibyabaye ariko hari ibintu twashyize ku ruhande. »
Kutabiba urwango mu bana biri mu byo bagarukaho mu biganiro bya buri munsi
Nyirakanyamanza Anastasie, utuye mu Kagari ka Remera, Umurenge wa Rukoma na we ni umupfakazi wa Jenoside. Umugabo we yarishwe hamwe n’abana bane, amatungo araribwa, urugo rurasenywa.
Muri iri tsinda harimo uwishe umugabo we n’undi wishe abo mu muryango we ariko ngo babanye neza.
Ati “Hari umugabo wishe umugabo wange tubana muri iri tsinda, undi wishe abana bo ku mugabo wacu, ubu ni we unkamira inka. Ubu ntitwavuga ngo ni 100% ariko aho tugeze harashimishije.
Turashyingirana ntibatinya gusaba umugeni mu barokotse Jenoside, nange sinatinya kumusaba mu bafunguwe (bagize uruhare muri Jenoside bihannye bakemera icyaha bakagisabira imbabazi). Sinatinya kumusaba igitoki ngiye gukoresha ubukwe, ibikorwa bya buri munsi turabifatanya.”
Yakomeje agira ati: “Kugira ngo tuzahure nta bwo byari bitworoheye. Wajyaga guhura n’uwishe abantu ukihisha ukumva ni ikintu kiremereye. Tumaze kubigeraho twaraganiriye batwigisha ko ‘nitutababarira natwe tutazababarirwa’ ni muri ubwo buryo twabashije gutera intambwe.
Buhoro buhoro tukajya gusura uwafunguwe agateka tugasangira urugendo rurakomeza. Bazaga iwange bakanyubakira ikiraro k’inka cyasenyutse, nange nkajya iwabo babatirishije ubumwe n’ubwiyunge burakomeza. »
Uyu mubyeyi wapfakajwe na Jenoside yakorewe Abatutsi avuga ko imbaraga zo kubabarira bagiye bazikura ku gihugu kiza cyabanje kubiyegereza, utari ufite aho kuba agahabwa icumbi n’Itorero ryabashyigikiye binyuze mu nyigisho z’ijambo ry’Imana.
Mu biganiro byabo mu itsinda baganira ku bijyanye n’uko bakwiteza imbere ariko cyane bagaruka ku kubaka amahoro haba muri Paruwasi yabo no mu gihugu muri rusange baharanira kuyaraga ababakomokaho kugira ngo batazahura n’akaga nk’ako ababyeyi bahuye na ko.
Nyirakanyamanza ati “Dusubira mu byo twanyuzemo ibibazo biri hagati bikagenda bikemuka nkaba ntafata umugore w’umugabo wishe ngo mbashyire mu gatebo kamwe. Nk’ubu mfite abana narokoye sinababwira ngo ntimuzage kwa kanaka kuko yishe so.
Abana nta ruhare babigizemo kandi ni bo Rwanda rw’ejo tubigisha kubaka amahoro ngo batazanyura mu byo twanyuzemo, ibiganiro byacu ni aho biganisha kugira ngo twubake amahoro.”
Imbuto basoromye mu bikorwa by’Itsinda ‘Urumuri’ zarababohoye
Umwe mu bagabo utarashatse ko amazina ye atangazwa wagize uruhare muri Jenoside wasabye imbabazi abo yahemukiye barimo n’abo babana muri iri tsinda avuga ko gusaba imbabazi byatumye abohoka.
Ati “Mu 1994 nagiye mu bitero bimwe byishe abantu ibindi birasenya. Numvaga abantu benshi bari inshuti zange singire n’umwe navuga ngo naramuhishe, hari abo twiganye abenshi barishwe, abasaza bari inshuti nta n’umwe nigeze mpisha, ubwo rero mu barokotse iyo nibukaga uburyo najyaga mu ngo zabo bakanyakira numvaga mfite kwishisha.”
Yakomeje agira ati “Kuba mu iri tsinda byatumye urugo rwange rugendwa mbona ari zo mbuto nasaruyemo. Abana bange iyo bahuye n’aba bagenzi bange usanga ari abavandimwe.
Kugeza uyu munsi turi abavandimwe nta n’umwe ushobora kwishisha undi. Iyo turi kumwe n’uwarokotse Jenoside ni nk’uko naba ndi kumwe na masenge cyangwa mama wacu. Na we mba ndi nka musaza we. Turahuje kandi turacyakomeje.”
Uwitwa Habakwiha Ananias wo mu Kagari ka Buguli, Umurenge wa Rukoma, wireze akemera icyaha ku ikubitiro muri Gacaca akaza gufungurwa nyuma y’imyaka 11, avuga ko uburyo abanye n’abo yahemukiye ari nk’igitangaza.
Ati “Uburyo tubanye mbona ari ibitangaza, nta minsi itatu ishobora gushira ntarahura n’umugore wiciwe musaza we ngo umwe amenye uko mugenzi we yaramutse. Iyo yagize ubukwe arantumira nange nabugira akantwerera.Nta kibazo dufitanye. »
Biteganyijwe ko mu gihe kiri imbere hazashingwa ikigo kigisha amahoro hashingiwe ku bikorwa by’abagize itsinda ‘Urumuri’ n’ubuhamya bwabo bakigisha urubyiruko, abakuze ndetse n’abanyamahanga uburyo bwo kwiyunga igihe abantu bagiranye ibibazo.
Kugeza ubu ariko mu mbogamizi bafite harimo kuba hari abagize uruhare muri Jenoside batanga ubuhamya ntibishimishe abo mu miryango yabo bakinangiye, ndetse n’abandi bantu bagize uruhare muri Jenoside badashaka kwigaragaza, ariko ngo hari ikizere ko ibi bibazo nabyo bizakemuka.
2 Comments on “Kamonyi: Uko abarokotse Jenoside n’abayigizemo uruhare babashije kwiyunga”
-
-
Imbuto y’ubumwe itanga imibanire myiza ikazana amahoro akaba ariyo nzira nyakuri y’imibereho myiza n’iterambere. Ni mukomereze aho Uwiteka Ari kumwe n’abamushakana umutima wose ntaburyarya.


text:
Moniteri-agri Tom Ndahiro ngo arashaka umutwe wa Musenyeri Tadeyo Ntihinyurwa ku isahani !
5 May 2, 2011 • 6:02 am
Source: Umuvugizi
Ubushize nanditse nibaza uwo abapadiri Rudakemwa na Habimana bakorera. HYPERLINK « http://umuvugizi.wordpress.com/2011/05/02/2011/04/29/abashyizeho-urubuga-%E2%80%98umuhanuzi%E2%80%99-wo-kwigisha-urwango-barikorera-cyangwa-bakorera-kiliziya-ibayobora/ » Abashyizeho urubuga ‘Umuhanuzi’ wo kwigisha urwango, barikorera cyangwa bakorera Kiliziya ibayobora? Icyo cyari ikibazo ariko ari n’umutwe w’inyandiko.
Mu bige nandika inkuru ikurikira iyo, haje amakuru ngo Osama bin Laden arapfuye. Abanyamerika baramwishe. Kandi bati, ubwo ni ubutabera. Kandi nibwo koko. Umuntu wababujije amahoro, akayabuza n’isi muri rusange, apfuye bagomba kwishima na Perezida Obama akabitangaza yemye. Harya Kabuga Felicien ari he? Uwahamenya ngo aharange. N’aho Mudacumura uyobora ingabo za FDLR ari. Osama wabeshyaga ko akorera Imana, kimwe n’abo bose, ntiyabarushije kwica benshi. Abishe Osama ntabwo badufasha gushaka na Kabuga cyangwa Mudacumura? Ngo niba batari I Roma baba bari I Paris cyangwa ahandi! Ibyo aribyo byose bo ntabwo bari mu mashyamba. Icyampa uwambwirira Vatican ko yari ikwiye guha amabwiriza abakozi bayo bigisha urwango n’ubugome ko bakwiye kurekeraho kuko u Rwanda rwababaye bihagije. Reka ndeke ibya Osama, Kabuga na Mudacumura kubera ko hari abahagarariwe, kandi bakora ishyano. Igihe cyose mu misa abakristu baba batozwa kwicuza no gusaba imbabazi. Ariko, izo mbabazi zagombye gusabwa na bamwe mubanenze raporo y’Inteko ishinga Amategeko. Zigasabwa n’aba bapadiri babiba urwango mu banyarwanda bakifuza ko jenoside yasugira igasagamba.
Ariko siko bimeze, imitima iracyanangiye. Byatumye nibaza cyane uburyo umuntu ukwiye gusaba imbabazi ntabikore, yagira uruhare mu guhamagarira cyangwa gushishikaza abandi kuzisaba. Urugero ni Arkiyepiskopi wa Kigali NTIHINYURWA Tadeyo. Ndaza kumuvuga gato kuko amateka ya diyoseze ya Cyangugu abapadiri bafite urubuga rwa Internet rwigisha urwango ariho bakomoka. Nibajije niba atarabaye umutoza.
Mu mwaka w’1943, Umwami Mutara Rudahigwa, ku gahato k’abapadiri n’abakoroni, yahaye u Rwanda ‘Kristu umwami’. Mu mwaka w’1982, Ntihinyurwa yafashe igipande cyahawe kristu umwami agiha uwo akunda kurusha Kristu. Ibyabaye, na n’ubu bikiba ntibitangaje. N’abapadiri baho kuba barise urubuga rwabo “umuhanuzi” ntibitunguranye.
Imana ikwiye gusabirwa
Mu ijoro ryo ku itariki ya 7 Mata 2006, mu kiganiro cyo kwibuka jenoside ku nshuro ya 12 twagiriye kuri Radio CONTACT FM, nasabye ko abakunda Imana bakwiye kuyisengera. Kimwe mu byanteye kugira icyo cyifuzo, ni ubuhamya nari numvise ku byabereye muri paruwasi ya Nyamasheke muri Mata 1994. Ni naho hari habereye imihango yo kwibuka jenoside ku rwego rw’igihugu. Ni hamwe kandi mu bice byabereyemo ubwicanyi bukomeye bw’abatutsi, hakicirwa abantu mu Kiliziya yaho. Ubuhamya bwanteye kumva Imana ikwiye gusabirwa ni ibyakozwe ndetse n’ibigikorwa n’abihayimana (cyangwa se abitwa ko bayihaye) barimo abayobozi bakuru ba Kiliziya.
Ubundi uyu Tom Ndahiro yize ibyo gukata ikahwa gusa , uko yaje kuba umunyapolitiki w’icyatwa simbizi! Ngo ni we kinyarumuri cya FPR , ngo ashinzwe gukora za analysis zihambaye , mbe nk’iyi turi gusoma !
Mu buhamya bw’i Nyamasheke umwe mu baharokokeye yavuze ku myitwarire igayitse y’uwari Umushumba wa diyoseze ya Cyangugu, Musenyeri NTIHINYURWA Tadeyo. Nk’umuyobozi wa diyoseze Gatolika, yari anafite ibya ngombwa byose bituma atagira umutekano muke kuko atari mu bahigwaga kubera ubwoko bwabo. Yari n’umuntu ufite ububasha buhagurutsa Perefe wa Cyangugu bakajyana gutembera. Ububasha bwamushobozaga gutumirwa mu nama zanogerezwagamo imigambi ya jenoside ariko zikitwa inama z’umutekano. Muri uko kugira ububasha bwo kujya aho ashatse no mu gihe ashakiye, ni ko yagiye i NYAMASHEKE ari kumwe na perefe Bagambiki Emmanuel, ahari ibihumbi by’abatutsi bari bahungiye kuri Paruwasi. Mu nzu mo mu isambu y’abihaye Imana.
Ububasha yari afite ntibwari buke. Uwo Musenyeri yagendaga ashagawe n’abajandarume, kandi akikijwe n’Interahamwe! Ntiyagendanaga nabo kubera umutekano we kuko nta wamuhigaga. Ahubwo byari mu rwego rwo kuzuza gahunda yo kwerekana ubufatanye n’imikoranire myiza ya Leta na Kiliziya. Ibyo bikaba byari muri Programu ya MRND yanditse yanashyize ahagaragara umugambi wayo wo gukora jenoside y’abatutsi. Umwepisikopi wese, ukora umurimo we nta makemwa, aba akwiye icyubahiro, ndetse akaba ari n’umunyagitinyiro. Icyatumye nsaba abakunda Imana kuyisabira si uko Musenyeri atererwa isaluti n’abajandarume akagaragirwa n’Interahamwe.
Icyampungabanyije, ndetse n’abandi, bigatuma ngira ibyifuzo bikomeye cyo gusaba abantu gusabira Imana, ni uko ubuzima bw’abagombaga kwicwa butigeze buhangayikisha Myr. NTIHINYURWA. Icyangejeje aho nsaba abakunda Imana kuyisabira, ni ukuba uwo muntu witwa Musenyeri witwa ko ahagarariye ab’ijuru yaratanze amabwiriza ku bo ayobora ngo mu byihutirwa bagomba gukorera abagombaga kwicwa, ari ugushyingira gi-kristu abari batarabikora, bakanabatiza abana b’impinja.
Ubusanzwe ibi byo kubatiza mu buryo budasanzwe ni ibintu bikorwa mu bihe bidasanzwe by’intambara cyangwa urupfu rwegereje iyo bigaragara ko umurwayi yageze ku ndunduro. I Nyamasheke nta ntambara barimo. Nta ma bombe cyangwa amasasu yabacaga hejuru, yemwe nta n’uburwayi tuzi bari bafite byo kumvisha Musenyeri Ntihinyurwa ko byanze bikunze abo bantu bagombaga gupfa mu gihe gito. Kuba yarihutiye kubaha amasakaramentu ya nyuma Musenyeri Ntihinyurwa yari azi neza ko abo batutsi byanze bikunze bagiye kwicwa. Uko yabimenye, igihe yabimenyeye n’uwamwibiye iryo banga ni we ubizi ndetse n’Imana yakoreraga icyo gihe.
Nk’uwitwa ko yihaye Imana mu ba Gatolika, ndetse mukuru kurusha abandi muri iyo diyosezi, yumvise ko yujuje inshingano ze. Yari amaze gukemura ikibazo cyo kwongera umubare w’imiryango yujuje ibya ngombwa mu gushyingirwa. N’ibatizwa ry’izo mpinja naryo ryongereye umubare w’amafishi y’abaGatolika muri Cyangugu no mu Rwanda, ndetse n’i Roma. Amakuru nabwiwe n’abakurikiranira hafi ibya Kiliziya, amazina y’abayoboke bashya yoherezwa ku cyicaro gikuru, i Vatikani. Uwumva neza ibyo musenyeri yakoze, gupfa kw’abo batutsi ntibyari ibyo kugibwaho impaka. Byari byemewe cyangwa byemejwe. Kuri we, no mu mitekerereze ye kwicwa kw’iyo mbaga byari ngombwa. Nta wari ukwiye kubishidikanya no kubirwanya. Igihe cyo gukemura ikibazo “cy’umwanzi” cyari kigeze.
Nk’uko byavugwaga icyo gihe, abatutsi Imana yari yabatanze. Ntihinyurwa, nk’umuntu uzi icyo izina rye risobanura mu Kinyarwanda, tugendeye ku cyizere gusa, agomba kuba azi Imana. Nibura kubera ko ivugwa mu izina rye. Kuba kandi anazwi ko yihaye Imana yumvaga nta buryo ashobora guhinyura cyangwa guhinyuza Imana. Abo batutsi gupfa ari abapagani (ku mpinja) cyangwa bafite icyaha cy’ubusambanyi (ku batari bashyingirwa gikirisitu), ni cyo cyari ikibazo cya NTIHINYURWA.
Ibyo uwo Musenyeri yakoze, hari ababimugayiye n’ababimugayira cyane kuko ibyakozwe ari bibi ku buryo bugaragara. Ariko hagomba kuba n’ababimenye bakabyirengagiza nkana. Biranashoboka ko hari abatarabimenya, kimwe n’uko bamwe muri twe twabimenye nyuma y’imyaka 12.
Ibyo ari byo byose hagomba kuba hari n’ababimushimiye. Kuba yarazamuwe mu ntera akagirwa Arkiyepiskopi ni mu rwego rwo kumushimira kuba mu gihe gito yarabashije kugabanya cyane umubare w’abagabo n’abagore babanaga gipagani, akanongera umubare w’aba Gatolika kubera impinja zishwe zimaze kujya mu mibare y’ababarirwa muri Gatolika.
Ku munsi ubwo buhamya butangwa, hari abatangajwe no kuba Arkiyepiskopi NTIHINYURWA atari mu bagiye guhamba mu cyubahiro abatutsi batikirijwe i NYAMASHEKE. Ashobora kuba ari ubugome, ariko si ubuswa. Nta muswa ugera muri iriya ntebe yicaramo. Ntabwo yari kujya guhamba mu cyubahiro amagufa y’abo azi ko bazize urupfu yari yahaye umugisha. Umuntu anagenekereje ni ni umugisha yari yahaye urupfu rutwara abarugenewe.
Ntiyari umuswa wo kujya aho azi ko atazabona Perefe bahajyanaga cyangwa abajandarume bamuherekezaga. Kujya i NYAMASHEKE guhamba amagufa y’abantu barenga 45,000 byari kumwibutsa byinshi yakoze kandi bigayitse. Niba asigaye ari umuntu ufite umutimanama ugororotse twavuga ko yaba yaranze kujyayo yirinda ko bimutoneka. Ariko kuri Ntihinyurwa si ko bimeze. Uwabaye nk’igiti ntatonekara n’iyo yaba afite igikomere. Ntabwo yari guta umwanya we ajya i Nyamasheke azi neza ko hari abantu bamagana ibyakorewe abo yihutiye gushyingira gikirisitu, bakicwa batazira n’idini bashyingiriwemo. Bakazira gusa ko ari abatutsi.
Ntihinyurwa agomba kuba yarahisemo kutajya guhamba mu cyubahiro abiciwe i Nyamasheke, azi neza ko harimo n’abana yabatirishije ku ngufu, bakicwa batazi ko bazize kuba baravutse mu bwoko bwitwa abatutsi. Ko ubundi batisimu atari agahato ari ababyeyi bayisabira abana babo, hari uw’igeze asaba Ntihinyurwa ngo amubatirize umwana? Mubiciwe i Nyamasheke, bapfuye batazi impamvu z’uwatanze iryo tegeko ngo bikorwe.
Urupfu rw’izo nzirabwoko rwakozwe ku mugaragaro. Byemewe n’isi yose binyuze mu Muryango w’Abibumbye ko abatuti biciwe i Nyamasheke n’ahandi muri icyo gihe bazize jenoside. Barimo bariya bashyingiwe n’ababatijwe gikirisitu mbere yo kwicwa. Icyo cyaha cya jenoside kikaba ari icyaha gikomeye.
NTIHINYURWA n’abamugize Arkiyepiskopi nyuma ya jenoside, bazi neza ko jenoside ari igikorwa cyo kurimbura ubwoko runaka bazira icyo bari cyo. Mu rwego rw’ubukirisitu, bigereranywa no kwica abantu bazira uko Imana yabaremye. Jenoside, nk’iyahawe umugisha na Arkiyepiskopi NTIHINYURWA ni icyaha cy’ubugomeramana gikorwa n’abagomeramana, kigashyigikirwa n’abagomeramana.
Amazina adahuye na ba nyirayo
Rudakemwa na Habimana ni amazina meza. Ba nyirayo ntibayakunda bigatuma bakora ibinyuranye ni uko bitwa.
Arkiyepiskopi NTIHINYURWA,nawe afite izina rikwiye kuba rimwibutsa ko adakwiye guhinyuza Imana. Byanashoboka ko wenda mu gihe cya jenoside yari yaribagiwe Imana. Mu Kinyarwanda iyo bavuze NTIHINYURWA ni Imana baba bavuga ko idahinyurwa. Jenoside ni uguhinyura ugushaka kw’Imana, ku bemera ko umuntu yaremwe. Ndetse mu ishusho ry’Imana.
U Rwanda ni igihugu kigizwe ahanini n’abitwa ko bemera Imana. Ari iy’i Rwanda, ndetse n’iy’ahandi twigishijwe ikayobokwa ku bwinshi. Benshi muri abo bemera Imana ni abaGatolika. Kugira ngo izina ry’Imana rigumane ikuzo, ni uko abitwa ko bayihaye kandi bayikunda batayoborwa n’abayihinyura. Ibi iyo mbyibutse nongera kwemeza ko Imana ikwiye gusabirwa n’abayikunda kugira ngo izina ryayo ryubahwe, nk’uko nta munsi wira bitavuzwe.
Umukuru mu bihaye Imana Gatolika mu Rwanda ni NTIHINYURWA. Ukurikije ibyo yavuzweho i NYAMASHEKE, yakoranaga n’abagomeramana. Ibyo ubwabyo bikwiye kuba impamvu umuntu yibaza byinshi ku nzira y’iyobokamana. Ntiwagirana ubusabane n’abagomeramana utari we. Cyane cyane iyo utagaragaje ko witandukanyije n’abo bagomeramana ndetse n’ibikorwa byabo.
Hari ibibazo byinshi umuntu yibaza iyo ageze aho. Ese Imana yemerwa na benshi bakayikunda ni yo abihayimana barimo NTIHINYURWA bemera? Niba ariyo bemera kuyiha (kwiha Imana) bivuze iki? Bikorwa bite? Bisaba iki ngo imibereho n’imyumvire y’abayihaye bibere abatarayihaye urugero rwiza? Birashoboka ko Kiliziya mu gihugu yayoborwa n’abagomeramana biyita abihay’Imana? Ese Kiliziya y’Imana yayoborwa n’abahinyura ugushaka kw’Imana, iyobokamana rikazashinga imizi? Imana ivugwa, kandi twigishwa, Imana abantu bakunda, abayiha kandi babikomeyeho, nta kintu abantu baba babatezeho uretse kugaragaza ko bihindura imibereho yabo.
Ndahiro Tom


text:
Buri munota, umuntu umwe yicwa na kanseri y’ibere.
Icyo utazi ariko ni kanseri y’ibere ishobora kwirindwa ukoresha kwipima ibere wibereye iwawe mu rugo.
Dore uko wakwisuzuma kanseri y’ibere
1. Etape 1: Kureba amabere yawe
Dore bimwe mu bimenyetso bya kanseri wabona:
– Imoko yinjiyemo
– Uruhu rusa n’ironge
– Udusebe
– Amaraso, amatembabuzi ava mu ibere.
Etape 2: Kureba amabere yawe washyize amaboko mu mayunguyungu
Etape 3:Kureba amabere yawe washyize amaboko inyuma y’ibikanu.
Etape 4: Kumva amasazi (Ganglion cyangwa Lymph nodes)
Ibi bikoreshwa imitwe y’intoki kandi ukibanda mu maha no ku rutugu.
Etape 5i: Gukandakanda ibere ujya hasi no hejuru
Aha uba ugamije kumva utubyimba ndetse n’uburibwe.
🛑 Ibuka amabere yombi
Reba hasi hano video yagufasha kwisuzumisha amabere:


text:
Urubyiruko rwahawe ubumenyi ku mikoreshereze y’amafaranga
Mu cyumweru cyahariwe amafaranga ku isi (Global Money Week), haratangwa ubutumwa butandukanye bugamije gukangurira abantu by’umwihariko urubyiruko kumenya imikoreshereze y’amafaranga n’uburyo yabafasha gutegura ahazaza habo heza.
Icyo cyumweru cyahariwe amafaranga kiraba kuva ku itariki ya 25 Werurwe kugeza ku itariki ya 31 Werurwe 2019.
Ni gahunda ikigo cyitwa EPRN gishinzwe ubushakashatsi mu Rwanda bujyanye n’iby’ubukungu bahuriramo n’abandi bafatanyabikorwa barimo na AIESEC, Isoko ry’Imari n’Imigabane (Rwanda Stock Exchange), inzego zitandukanye za Leta, ibigo by’amashuri na za kaminuza, n’abandi bafatanyabikorwa batandukanye.
Niyonsaba David ukora muri EPRN Rwanda asobanura ko icyo iki cyumweru kigamije ari ukwigisha abaturage b’isi y’ejo hazaza (The Next Economic Citizen) uburyo bwo gukoresha amafaranga, icyo amafaranga amaze, n’uburyo amafaranga agenda ahinduka mu miterere, uko imyaka igenda ikurikirana.
Ati “Icyo dushaka cya mbere ni ukwigisha urubyiruko duhereye mu bana bato kuva mu mashuri abanza kugera muri kaminuza. Dushaka kubigisha kumva amafaranga bakiri bato, icyo amafaranga avuga ku bukungu bw’igihugu, uburyo bwo gukorera amafaranga, uburyo bwo kuyabika, n’uburyo bwo kuyakoresha.
Niyonsaba asobanura ko impamvu ari ngombwa kubyigisha bahereye ku bana bato kuzamura ari uko ahazaza heza h’isi hashingiye ku bakiri bato.
Ati “Rero ni iby’ingirakamaro kwigisha urubyiruko icyo amafaranga avuze, uburyo akoreshwa, kugira ngo ubukungu bw’ahazaza buzasigasirwe n’abantu babyigishijwe neza.”
Ubutumwa nyamukuru batanga bukubiye mu magambo atatu ari yo ‘Learn – Earn – Save’ ari byo bisobanura ko abantu bagira ubumenyi ku byerekeranye n’amafaranga, bakamenya kuyakorera, ariko bakanayabika cyangwa se bakamenya n’uburyo bwo kuyakoresha bayabyaza ayandi.
Urubyiruko rurakangurirwa kugura imigabane ku isoko ry’imari n’imigabane
Abanyeshuri bitabiriye umuhango wo gutangiza icyumweru cyahariwe amafaranga bahawe amahirwe yo gutsindira amafaranga ndetse no gutangira gukorana n’Isoko ry’Imari n’Imigabane mu rwego rwo kubatoza kwizigamira bakiri bato.
Robert Twagira ukora mu Isoko ry’Imari n’Imigabane, akaba n’umwe mu basobanuriye urubyiruko imikorere y’iryo soko yabwiye abo bakiri bato ko bakwiye kumenya agaciro k’amafaranga n’agaciro ko kwizigamira bategura ejo heza habo hazaza.
Yaboneyeho no gusobanura ko ku isoko ry’Imari n’imigabane ari ahantu umuntu wese ashobora gushora imari ye kandi bitamugoye.
Ati “Ni ho hantu ushobora gushora uzanye amafaranga gusa, kuko ibigo runaka ushobora gushoramo biba bihari.”
Twagira avuga ko gushora amafaranga mu isoko ry’imari n’imigabane atari iby’abaherwe gusa, ahubwo ko n’umuntu usanzwe yakwigurira imigabane kuri iryo soko n’ubwo yaba adafite amafaranga menshi.
Ati “Bisaba amafaranga make bitewe n’uko imigabane ihagaze. Imigabane mike ushobora kugura ni ijana. Ubwo ni ukuvuga ko niba umugabane urimo kugura amafaranga 178, wakora imibare ukumva amafaranga bisaba, nta bindi byinshi bisabwa. Icyo bisaba cya mbere ni ugufungura konti, noneho ukajya ushora make make."
Twagira ati “Ni yo mpamvu nk’urubyiruko tubabwira tuti ‘amafaranga ibihumbi bitanu ntuyabone nk’aho ntacyo wayakoresha’. Ushobora kwiha gahunda y’ayo uzajya ushyiramo buri kwezi. Ikindi ni uko uba urimo gushora amafaranga yazagufasha ndetse akanakungukira mu gihe kirekire.”
Basanze bidasaba amafaranga menshi
Urubyiruko rwiganjemo abanyeshuri ni bamwe mu bitabiriye kumva ibijyanye n’ubwo butumwa bubashishikariza kumenya ibijyanye n’amafaranga.
Uwitwa Ariane Douce Nishimwe wiga ibijyanye n’ubukungu muri Kaminuza yigenga ya Kigali (UKL) yavuze ko izo gahunda zo gushishikariza urubyiruko ibyerekeranye n’amafaranga ari ikintu cyiza kuko ibintu byinshi muri iki gihe bisigaye bibarwa mu mafaranga kandi bikagerwaho hifashishijwe amafaranga.
Ati “Ibi biranshimisha cyane kuko bidusobanurira kurushaho uko twabasha kwitegurira ejo hazaza heza.”
Mugenzi we witwa Nishimwe Niyonkuru Ange Christa yavuze ko nyuma yo gusobanurirwa ibyerekeranye n’amafaranga ndetse no kwigurira imigabane ku isoko ry’imari n’imigabane, yamenye ko bidasaba amafaranga menshi kugira ngo utangire.
Ati “Namenye ko kugura imigabane bifasha umuntu kwiteganyiriza”
Bimwe mu bikorwa byateguwe mu Rwanda muri iki cyumweru cyahariwe amafaranga ku isi harimo gusura ahakorera Isoko ry’Imari n’Imigabane (Rwanda Stock Exchange), aho urubyiruko rwasobanuriwe imikorere y’isoko ry’imari n’imigabane, gusura amabanki atandukanye kugira ngo bamenye imikorere y’amabanki mu bijyanye n’amafaranga, kugira ngo banasobanukirwe n’uburyo bakungukira mu gukorana n’amabanki.


text:
1
ibyo kurangaza byo sibyo rwose, keretse usanzwe uri indangare mbi, ahubwo icyo mbona ariya marangi yari amaturage, ndabona byabaye byiza kurushaho hagiyeho imigongo.
Amarangi se ko ari nkibiryo buriya ubajije wasanga hari undi warayakunze kimwe nuko hari u tarya umuceri akumva umubuhira kdi abandi bawukunda so niba batabikoze kubushake mwababangamiye
yubatse giturage kbs
Ubuse amarangi yiriya nzu amurika kurusha flat screen iyirimbere kweli!!!!?
Hahahaha simbona se imigongo ariyo ahubwo yarangaza abantu? Ariko Sha uziko musetsa! ubu ibintu byose biri muri Kigali by'amabara umuhondo n'umutuku bizahindurwa. Sinzi ahubwo icyo iyi nkuru ihatse! Igihe mugira inkuru nyinshi ariko % nini ziba ari nonsense.
Erega abantu bose ntibahuye n'isomo rya "esthétique" ngo bamenye guhitamo neza amarangi. Habaho n'impano kuri buri muntu. Abakobwa n'abagore bambaye ubusa (batikwije) bazarangaza benshi kurusha amarangi y'amazu. Bazagenerwa inzira zabo se zidahura niz'ibinyabiziga!! Bazabaca mu mujyi se? Umuntu utagize ikimukanga arangazwa
😂 😂 😂 so funny ubwo x barareba bakabona turi indangare kuburyo twarangarira irangi koko ahaaaaaa narumiwe pe
Abantu barasetsa rwose. Ngaho ni mujye no guhindura amarangi Kigali Convention Center igya isimburanya maze turebe. Ese yo, imaze guteza impanuka zingana iki ko ari nta n'imwe. Aba contre succès gusa. Shame to you.
Yewe ibyarangaza abantu byo ni byinshi, ubuse nabariya bagore cyangwa abakobwa bafite ikimero kirangaza bo tuzabifataho gute?
Kuri jye uhanyura kenshi kuko nkorera hafi y'aho, ikibazo si ukurangaza, iriya yubatswe nabi, ahantu iri bagombaga kuyiha design nziza. Abashinzwe imyubakire ntibakajye batanga ibyangombwa batitaye kuri details z'aho inzu izaba iri, ni iki box kiyagira ubugeni. By'umwihariko biriya birahure byari ibiturage kabisa. Nyirayo yakoze kubihundura.
Ibi nta gaciro nabiha . Yaba Mbanda n'abari bamushyigikiye ntacyo mbona mu nk'ukuri muri arguments zabo. Na KCC Kimihurura bazayihindure rero cg amatara yaka kuri iriya dome bazayazimye ! Ibi ni spéculations gusa nta kindi
icyakwereka kuhanyura mujyitondo izuba rikubita kunzu ubundi rigahuma umuntu mumaso
niba ikibazo ari ukurangaza abantu bikaba ngo byatera impanuka, hazahindurwa byinshi ,harikindi batashatse kuvuga pe?ntibyumvikana ,ibirangaza biri muri kigali ntibigira ingano buri wese agenda acungana nubuzima bwe nubwo abatwaye kubashoferi ,ngo amarangi cyakora muransekeje cyane
1